c: text/html

text:
Türkmenistanyň bankomatlarynda nagt puluň ýetmezçilik etmegi ýaşaýjylaryň kösenjini artdyrýar. Şu günler welaýatlarda daýhanlaryň ýyllyk girdejileriniň hasaplaşyk döwriniň başlanmagy bilen bu kösençligiň has hem artandygyna ünsi çekýärler.
Mary welaýatynyň etraplarynda bankomatlaryň öňündäki nobatlar gijesi bilen saklanýar. Gündiz iş sagatlarynyň gutarmagy bilen bankomatlarda hem pul gutarýar. Uzakly güni nobata duryp, bankomatdan pul çekip bilmedik ýaşaýjylar erteki gün üçin öňräkden nobata durjak bolup, gijesini hem bankomatlaryň ýanynda ýa-da awtoulaglarynda geçirýärler.
Ýolöten şäherniň ýaşaýjysy, özüni Anna aga diýip tanyşdyran ýaşaýjynyň sözüne görä, daýhanlar uzakly gijäni nobata durup geçirseler-de, bir günde bankomatdan diňe müň manat pul çekip bilýärler. Bir müňden artyk pul çekmäge çäklendirme girizilipdir. Şol sebäpli hem daýhanlar öz ýyllyk girdejilerini almakda uly kösençlige sezewar bolýarlar.
Ýolöten şäherinde Daýhan bankyň, Türkmenbaşybankyň, Senagatbankyň şahamçalary hereket edýärler. Emma nobatlar azalmaýar. Günüň dowamynda hem bankomatlarda pul gutaryp, nobata duran adamlar bankomatlara täzeden pul goýulýança garaşmaly bolýarlar.
Bu ýagdaýlardan bank işgärlerniň hem gazanç etmäge mümkinçilik tapýandyklaryna hem ünsi çekýär. Tanyş-bilşiň bolsa, bir müň manat üçin bank işgärleriniň eline 5 manat berseň, olar seniň puluňy bankdan özleri alyp berýärler. 5 manadyny tygşytlamak isleýän müşderiler bolsa gijesi bilen nobata durýarlar.
Etrabyň ýaşaýjysy Anna aganyň aýtmagyna görä, bankomatlardan ýeterlik puly çekip bolmazlyk daýhanlaryň has hem garyplaşmagyna getirýär. Bazarlarda nyrhlar ösüp barýar, harytlar hepdede däl, günde gymmatlaýar. Bankomatlardan girdejimizi alyp, hojalyga gerekli harytlary wagtynda alyp ýetişmeseň zyýana galýaň.
“Pylan zat edineris diýip öňünden bahasyna görä eden niýetlerimiz ol harytlaryň gymmatlamagy bilen elimizde bar pul zerur zatlarymyzyň ýarsyna hem ýetjek däl. Bankomatdan gerek puluňy bir bada çekip bolsa, onda gerekli harydyňy şol günki nyrhy bilen satyn alsa bolardy. Ýöne bankomatlarda nobata durup, 10-15 günläp pulumyzy alyp bilmän kösenýän halatymyzda, bazarda harytlaryň bahalary hem ýokarlanyp barýar” diýip, ol aýdýar.
Aşa ýokarlanýan tutumlar, edilen ýa-da edilmedik hyzmatlar üçin diýlip saklanýan tutumlar daýhany garyp düşürýär. Iň soňunda-da, bankomatlardan öz halal girdejisini hem wagtyda alyp bilmän, puluň hümmetsizlenmegine, harytlaryň gymmatlamagyna duçar bolýarlar.

robotstxt: allowed

filter: keep


text:
Hormatly müşderiler! “Altyn Asyr” ÝGPJ-niň dördünji nesli bolan ýokary tizlikli 4G LTE internet ulgamy 2013-nji ýylyň 18-nji sentýabrynda ulanylyşa girizildi. Bu ulgam döredilen gününden bäri müşderilerimize ykjam enjamlardan Internede girmegiň görlüp-eşidilmedik ýokary tizligini üpjün edip gelýär. Bu ulgam arkaly göz açyp-ýumasy salymda suratlary açyp, poçta göz aýlap, faýllary ýükläp, HD hilindäki onlaýn wideolaryny görüp we saz diňläp bolýandygyny ýene-de ýatladýarys.
Hormatly müşderiler! 2013-nji ýylyň 1-nji dekabryndan biz 4G LTE ulgamyna size örän bähbitli boljak täzelik girizýäris.
1-nji dekabrdan başlap ýokary tizlikli 4G LTE internet ulgamy ulanylanda nyrhlar has arzan bolýar, ýagny 3G internet ulgamyň nyrhy bilen doly deň bolar.
Ýokary tizlikli 4G LTE internet ulgamynyň hyzmatyndan peýdalanyň! Ol siziň öz bähbidiňize bolar!Habarlar→


text:
Umuman, 2018-2024-nji ýyllar üçin täze Maksatnamada ýurdumyzy yzygiderli senagatlaşdyrmak
göz öňünde tutulýar. Munuň özi häzirki wagtda derwaýys dünýä maglumatlar möçberlerini çalt
özleşdirmezden, maglumatlary yzygiderli alyşmazdan mümkin däldir. Bir söz bilen aýdylynda,
ХХI asyryň ösüşi telekommunikasiýa ulgamlarynyň çalt depginler bilen ösmegi
bilen baglanyşyklydyr.
Türkmenistanyň Prezidenti Gurbanguly Berdimuhamedow 2017-nji ýylyň oktýabrynda Ýaşulularyň maslahatynda kabul edilen Türkmenistanyň durmuş-ykdysady ösüşiniň ýakyn ýedi ýyl üçin maksatnamasyny tanyşdyrmak bilen, döwlet kadalaşdyrylyşynyň ähli ulgamlarynyň döwrebaplaşdyrylmagyny, ylmy-tehniki täzelikleriň ornaşdyrylmagyny, dünýäniň maglumat-kommunikasiýa jemgyýetçiligine işjeň goşulmagyny onuň anyk maksatlarynyň hem-de wezipeleriniň hatarynda görkezdi.
Şol bir wagtyň özünde bu wezipeleriň ýerine ýetirilmegini tehniki taýdan üpjün etmek hem-de olaryň möçberlerine laýyk gelýän düzümi döretmek boýunça uly işler ýaýbaňlandyryldy.
Durmuş-ykdysady taýdan ösüş babatda ýokarda agzalan maksatnamanyň kabul edilen badyna ony durmuşa geçirmek boýunça anyk ädimler ädilip başlandy. Mysal üçin, Türkmenistanyň Prezidentiniň 2017-njy ýylyň 6-njy noýabryndaky 419-njy belgili Karary bilen Türkmenistanyň Aragatnaşyk ministrligine giň möçberli “Türkmenistanyň kommunikasiýa ulgamlaryny ösdürmek” taslamasyny maliýeleşdirmek üçin Yslym Ösüş bankynyň 273 million amerikan dollary möçberindäki karz ulgamyny ulanmak tabşyryldy.
Şeýlelikde, Aragatnaşyk ministrligi iri taslamalaryň tutuş ulgamyny durmuşa geçirmäge girişýär. Onuň düzüminde öňdebaryjy tehnologiýalaryň esasynda ählumumy kommunikasiýa ulgamyny döretmäge, ýurdumyzyň iň alysdaky künjeklerinde giň zolakly Internet elýeterliligni üpjün etmek bilen birlikde hyzmatlaryň möçberlerini, hilini we görnüşlerini ýokarlandyrmaga gönükdirilen taslamalar bar.
Türkmenistanda aragatnaşyk ulgamyny döwrebaplaşdyrmagyň täze tapgyry birnäçe taslamalary göz öňünde tutýar. Olaryň her biri pudagyň belli bir ugruna gönükdirilendir. Mysal üçin, taslamalaryň biri ýurdumyzda ykjam aragatnaşygy ösdürmäge gönükdirilendir. Ilatyň artýan isleglerini nazara almak bilen, “Altyn asyr” milli operatory Türkmenistanyň aragatnaşygyň bu görnüşi, şol sanda 3G, 4G, ýakyn geljekde bolsa 5G ýokary Internet we beýleki hyzmatlar bilen üpjün etmäge doly derejede çykmalydyr. Bu taslamanyň durmuşa geçirilmegi bilen ýurdumyz boýunça üpjünçilik 100 göterime barabar bolar.
Munuň üçin 2G, 3G we 4G standartlarynda işleýän binýatlaýyn radiogeçiriji enjamlaryň 600-den gowragyny satyn almak meýilleşdirilýär. Şolaryň arasyndan 4G standartly binýatlaýyn radiostansiýalary has köp möçberde satyn almak göz öňünde tutulýar. Ol ýokary tizlikli Internet-hyzmatlary üçin niýetlenendir. Diňe paýtagtymyzyň özünde 4G stansiýalaryň 120-den gowragy ornaşdyrylar. Munuň özi, takmynan, bu standartyň bar bolan göwrümini iki esse artdyrar. Ykjam aragatnaşygyň dördünji nesliniň tehnologiýalary bank tölegleri, telelukmançylyk, aralykdan okatmak, ulag dolandyrylyşy, howpsuzlyk we jemgyýetçilik tertibini goramak ulgamlarynda hem ulanylyp bilner.
Taslamalaryň ikinji tapgyry simli telearagatnaşygyny ösdürmäge gönükdirilendir. Munuň özi diňe bir sanly telefon stansiýalary däldir. Bu hut döwrebap täze nesilleriň standartlaryny—NGN (Neхt Generation Network) we IMS (Ip Multimedia Subsystem) multiserwis platformalaryny üpjün edýän aragatnaşykdyr. Şunda bir telefon nokadyndan telefoniýa hem, IP—telewideniýe hem, Internet hem berlip bilner. Şunda maglumatlar paketler arkaly berilýär.
Tutuş Türkmenistan boýunça NGN-çözgütleriniň binýadynda 550 telefon stansiýasyny gurmak meýilleşdirilýär. Bu tehnologiýanyň esasy artykmaçlyklary ýokary tygşytlylykdan ybaratdyr. Munuň özi ulanyş çykdajylaryny azaltmak arkaly gazanylýar. Şeýle hem artykmaçlyklaryň hatarynda aragatnaşyklaryň köp görnüşlerini, maglumatlary bermegiň ýokary tizligini hem-de dürli ulgamlary birleşdirmek mümkinçiligini görkezmek bolar.
Bu taslamanyň çäklerinde şeýle hem Aşgabatdaky könelişen sanly stansiýalary çalyşmak göz öňünde tutulýar. Olaryň ýerine paýtagtymyz boýunça 80 müň belgiden gowrak göwrümli bitewi IMS platformasy ornaşdyrylar. Onuň wezipesi ses, maglumatlar we multimedia ýaly trafikleriň dürli görnüşlerini bir wagtda ulanmaga niýetlenen täze hyzmatlary döretmekden ybaratdyr. IMS ulgamynda müşderiler dürli goşundylar üçin bitewi belgä eýe bolup bilerler. Ulgamyň işlemegini daşky (köçe) ýerli göçürilýän stansiýalar (şelterler) hem-de jaýyň içinde ulanmak üçin niýetlenen stansiýalar üpjün eder. Olar merkezi stansiýa birikdiriler. Ýagny, onuň göwrümi uly aralyklara kabelleri çekmezden, ýerlerdäki kiçi stansiýalar arakaly paýlanylýar. NGN konsepsiýasy fiksirlenen ulgamlaryň ähli böleklerini birleşdirýän bolsa, IMS ulgamy öýjükli ulgamlaryň bölekleri bilen ýetiriler.
“Türkmentelekomuň” hem-de “Aşgabat şäher telefon ulgamynyň” operatorlary üçin multiserwis billing platformalaryny, edilen hyzmatlar üçn hasaplaşyklaryň awtomatlaşdyrylan ulgamyny ornaşdyrmak göz öňünde tutulýar. Köpugurly billing platformalarynyň kömegi bilen diňe bir Inretnet, aragatnaşyk hyzmatlary, IP—telefoniýa üçin däl, eýsem, beýleki edaralar tarapyndan edilýän hyzmatlar, mysal üçin, jemagat hasaplary, ýol gözegçiliginiň jerimeleri üçin tölegleri amala aşyryp bolýar. Täze billing ulgamy million müşderä niýetlener.
Indiki taslama Aşgabatdaky, “Türkmentelekom” kärhanasy tarapyndan ulanylýan halkara—şäherara telefon stansiýasyny döwrebaplaşdyrmakdan ybaratdyr. Aragatnaşygyň ähli ýaýlymlary şu merkezi ulgama gelýär, şol ýerde beýleki şäherleriň we döwleleriň aragatnaşyk ulgamlary bilen üstaşyr birleşme bolup geçýär.
Dördünji taslama maglumatlary bermegiň ýokary tizlikli ýaýlymlary ösdürmäge gönükdirlendir. Onuň çäklerinde ýerli, giň zolakly ulag ulgamyny şu aşaky derejelerde döretmek göz öňünde tutulýar: Aşgabat şäheri boýunça; Aşgabat-welaýat merkezleri; welaýat merkezleri—etrap merkezleri; etrap merkezleri—daýhan birleşikleri. Häzirki wagtda Aşgabat şäheri boýunça maglumatlary bermegiň tizligi sekuntda ortaça 20 Gigabitdir, ýöne ýakyn geljekde maglumatlary bermegiň bäş esse ýokary tizlikli ulag geçelgesini döretmek meýilleşdirilýär; welaýat merkezlerinde maglumatlary bermegiň tizligi 40 Gbit/s, etrap merkezlerinde bu görkeziji 10 Gbit/s, etrap merkezleriniň we daýhan birleşikleriniň arasynda 4 Gbit/s-e çenli bolar.
Internet—hyzmatlaryň hilini ýokarlandyrmaga gönükdirilen bu taslama şeýle hem pudagara maglumatlaryň alşylmagyny ep-esli gowulandyrmaga, elektron hyzmatlarynyň täze görnüşlerini ornaşdyrmaga mümkinçilik berer. Ony durmuşa geçirmegiň barşynda milli Sene—merkezini—maglumatlary saklamagyň we işläp geçmegiň merkezini döretmek meýilleşdirilýär.
Bäşinji taslama FM—radio alypberşini giňeltmek bilen baglydyr. Häzirki wagtda oba ýerlerinde entek radio bilen gurşalyp alynmadyk ýerler bar. Häzirki döwürde FM radio alypberşiň 90 sany radio translýasion enjamy hereket edýär. Tutuş ýurdumyzy 100 göterim üpjün etmek üçin dürli kuwwatlykdaky FM radio geçirijileriň 217-sini ornaşdyrmak göz öňünde tutulýar.
Aşgabat şäherinde, welaýat merkezlerinde—Balkanabat, Daşoguz, Türkmenabat, Mary we Türkmenbaşy şäherlerinde radio ýygylyk ulgamyny ulanmagyň menejmentiniň, monitorniginiň we gözegçiliginiň döwlet awtomatlaşdyrylan ulgamyny döretmek meýilleşdirilýär. Munuň özi ýurdumyz boýunça radioýygylyk spektrini dolandymaga, radio elektron serişdeleriniň elektromagnit sazlaşygynyň hasaplaşyklaryny netijeli geçirmäge we meýilleşdirmäge mümkinçilik berer. Bu awtomatlaşdyrylan ulgam berkidilen radioýygylyklaryň hem-de elektron magnit sazlaşygynyň takyk hasaplamalary üçin maglumatlar binýadyny döretmäge; radio ýygylyklary berkitmäge we beýlekileri amala aşyrmaga, şeýle hem radio ýygylyklar spektrleri boýunça halkara ylalaşyklaryny ýerine ýetirmäge mümkinçilik berer.
Bu çäreleri durmuşa geçirmegiň barşynda fiksirlenen we simsiz aragatnaşyk, telekommunikasion aragatnaşyk ulgamlaryny dolandyrmak çärelerini guramagyň, işletmegiň we monitornginiň umumy çemeleşmeleri we ýörelgeleri işlenip taýýarlanylar. Munuň amala aşyrylmagy ilatyň, şol sanda oba ýaşaýjylarynyň durmuşynyň hilini has-da ýokarlandyrmaga, halk hojalyk toplumynyň netijeliligini hem-de milli ykdysadyýetimiziň bäsdeşlige ukyplylygyny ýokarlandyrmaga, onuň dünýä bazarlaryna goşulyşmagyna mümkinçilik berer.
Ýokarda agzalan taslamalaryň ählisini ýerine ýetirmek üçin potratçylary, şeýle hem maslahat beriji kompaniýalary seçip almak açyk halkara geleşikler arkaly amala aşyrylar. Taslamalary durmuşa geçirmäge gatnaşmaga isleg bildirýänleriň ählisi üçin esasy talap bäsleşigiň öňündäki çäreden geçmek hem-de bäsdeşleriň uly bolmadyk sanawyna giren kompaniýalar bilen sagdyn bäsleşik bilen baglanyşyklydyr.
Bäsleşigiň öň ýanyndaky esasy resminamalaryň ählisi maslahat beriji kompaniýa tarapyndan telekommunikasiýa, telemetriýa we informasion tehnologiýalar boýunça “Türkmentel—2018” ХI halkara sergisiniň we ylmy maslahatynyň öňüsyrasynda çykarylar. Bu forum Aşgabatda 2018-nji ýylyň 10-12-nji oktýabrynda geçiriler.
Häzirki döwürde Türkmenistanyň maýa goýum babatda özüne çekijiligi diňe bir energiýa serişdeleriniň ägirt uly gorlary bilen däl, eýsem, ýurdumyzyň ilatynyň ýaşaýyş-durmuş derejesiniň ýokarydygy, halkara işewür toparlary tarapyndan durmuş-ykdysady ösüşiň görkezijilerine ýokary baha berilmegi bilen şertlendirilendir. Ilatyň abadançylygy bolsa Türkmenistanyň Prezidenti Gurbanguly Berdimuhamedowyň amala aşyrýan syýasatynyň aýdyň netijesidir. Ýurdumyzda aragatnaşyk hem-de telekommunikasiýa ulgamlaryny ösdürmek boýunça täze taslamalar türkmen halkynyň ýaşaýyş derejesini ýokarlandyrmaga, onuň bolelin durmuşda ýaşamagyny üpjün etmäge gönükdirilendir.


text:
3 ädimde pozulan we ýiten maglumatlaryňyzy halas ediň:
Ýalňyşlyk bilen pozulan, formatdan soň, ýa-da başga bir sebäpden ýiten maglumatlaryňyzy öňküsi ýaly yzyna getirmek üçin ýokary derejede işleýän EaseUS Data Recovery bilen maglumatlaryňyzy 3 ädimde aňsatlyk bilen yzyna getirip bilersiňiz.
Ilki bilen programany kompýuteriňize gurnaň indirmek üçin link iň aşakdadyr
- Programanyň başlangyç ekranyndan hard diskiňizi saýlaň. Maglumatlaryňyz pozulmadan öň haýy hard diskde duran bolsa şony saýlaň we Gözle düwmesine basyň.
- Gözleg sahypasyna geçeniňizde ilki bilen tizlikli bir gözleg geçirilýändir. Hapa sepedindäki pozulan maglumatlar bar bolsa şolaryň sanawyny çykarýar. Soňra awtomat şekilde çuň gözleg başlanýar. Ýagny Hard diskiňiziň düýbüne gidip gözläp başlaýar diýsek bolar. Gözleg wagtynda näçe maglumatyň tapylandygyny: grafika, ses, faýl. wideo we ähli görnüşli maglumatlary aýry aýry görüp bilýärsiňiz. Ýokarda hem gözlegiň gutarmagyna näçe wagt galanyny hem görkezýär.
- Gözleg gutarandan soňra garşyňyza üç bölüme aýrylan bir ekran geler. Çep tarapdaky düýpli gözleg netijesinde tapylan maglumatlar agaç sanawy şekilde görüner, orta bölümde bukjalaryň içindäki maglumatlar sene, görnüş, ölçeg, at şekilde sanaw düzülýär. Sag bölümde bolsa halas edilen maglumatlary öňünden görüp bilýärsiňiz.
- Ähli gerekli zatlaryňyzy yzyna almak üçin saýlaap alyň we aşakda duran Recovery ýazgyly düwma basyň, kompýuterde ýüklejek ýeriňizi saýlap OK basyň.
- Soňra maglumatlar geçip bolýança doly garaşyň. Şeýlelik bilen pozulanlaryňyzy yzyna alyp bilersiňiz!
EaseUS Data Recover INDIR 15 MB
4,111 gezek okaldy


text:
Ýakyn geljekde Aşgabadyň günbatar böleginde 4 gatly ýaşaýyş jaýlaryndan ybarat toplum gurlar. Bu barada düýn Türkmenstanyň Prezidentine teklip berildi.
Balkan welaýatyna saparynyň çäklerinde türkmen döwletiniň Baştutany bu toplumda göz öňüne tutulýan binalar bilen tanyşdyryldy. Döwlet Baştutanyna şeýle binalaryň 68-sinden we 54-sinden ybarat bolan ýaşaýyş toplumlarynyň çyzgylary görkezildi. Olaryň durmuş düzümleri bilen ugurdaş guruljak desgalaryň hataryna kiçi elektrik bekedi, mekdep, çagalar bagy, bazar, söwda merkezi, “Toý mekany”, ýaşyl zolaklar we beýlekiler girer.


text:
Gallaçylarymyzyň ajaýyp zähmet üstünligi
Ýurdumyzyň edermen gallaçylary ýetip gelýän Galla baýramyny aýratyn joşgun bilen garşylaýarlar. Mirasa sarpa goýmak, Watany özgertmek ýyly diýlip yglan edilen şu ýylda Türkmenistanyň Garaşsyzlygynyň 25 ýyllygynyň hormatyna olar ajaýyp zähmet üstünligini gazanyp, eziz Watanymyzyň bereketli harmanyna guşgursak dänäniň 1 million 600 müň tonnadan gowragyny tabşyrdylar.
Gujurly ekerançylar öz şertnamalaýyn borçnamalarynyň ýerine ýetirilendigi barada hormatly Prezidentimiz Gurbanguly Berdimuhamedowa buýsanç bilen habar berip, döwlet Baştutanymyza oba hojalygyny ösdürmek barada edýän ýadawsyz aladasy, daýhanlaryň netijeli işlemegi babatda döredilen şertler üçin tüýs ýürekden hoşallyk sözlerini beýan etdiler.
Bellenilişi ýaly, oba zähmetkeşlerine tehniki hyzmatlar, mineral dökünleri, ýokary hilli tohumlar hem-de ösümligi zyýankeşlerden goraýan himiki serişdeler ýeňillikli bahalardan berilýär. Döwletimiz dünýäniň öňdebaryjy kompaniýalaryndan ýokary öndürijilikli tehnikalary yzygiderli satyn alýar, tabşyran önümleri üçin haryt öndürijiler bilen hasaplaşyklar öz wagtynda amala aşyrylýar. Bularyň hemmesi şu orak möwsüminiň barşynda ýokary netijeleriň gazanylmagyna ýardam etdi.
Oba hojalyk toplumynyň işgärleri hormatly Prezidentimiz Gurbanguly Berdimuhamedowa berk jan saglygyny, uzak ömür, eziz Watanymyzyň gülläp ösmeginiň, mähriban halkymyzyň bagtly we abadan durmuşynyň bähbidine alyp barýan köpugurly işlerinde täze üstünlikleri arzuw edip, milli Liderimizi ata Watanymyzyň bähbidine mundan beýläk-de tutanýerli zähmet çekjekdiklerine ynandyrdylar.
Ýeri gelende ýatlasak, şu ýyl ýurdumyzda güýzlük däne ekini üçin 760 müň gektar ýer bölünip berildi. Onuň agramly bölegine bugdaýyň ýokary hasylly sortlary, ýerli toprak-howa şertlerine uýgunlaşdyrylan görnüşleri, hususan-da, “Sähraýy”, “Juwan”, “Bitarap”, “Ýolöten-1”, “Ýolöten-3”, “Türkmenbaşy-1”, “Gyzylşaglawuk-25”, “Miras”, “Akbaş”, “Wassa”, “Irişka”, “Ýubileýnaýa – 100”, “Batko”, “Krupinka” sortlary ekildi. 2016-njy ýylyň galla oragynda “Case”, “New Holland”, “John Deere” we “CLAAS” ýaly däne orujy kombaýnlaryň 1 müň 562-si ulanyldy. Göçme abatlaýyş –mehaniki toparlaryň 350-si gallaçylara gije-gündiziň dowamynda hyzmat edip, olary ähli zerur zatlar—ýangyç, ýag-çalgy serişdeleri, atiýaçlyk şaýlary bilen üpjün etdiler. Dänäniň kabul ediş bölümleriniň 158-sine, ammarlara we elewatorlara daşalmagyny ýük awtoulaglarynyň 6 müň 900-den gowragy üpjün etdiler. Mehanizatorlar, sürüjiler we däne oragyna gatnaşýan beýleki işgärler üçin ýurdumyzyň meýdanlarynda iň oňat durmuş şertleri döredildi, sungat ussatlarynyň çykyşlary, göçme söwda guraldy.
Ozal habar berlişi ýaly, ýurdumyzda ilkinji bolup, Ahal welaýatynyň gallaçylary öz şertnamalaýyn borçnamalarynyň hötdesinden abraý bilen gelip, ak bugdaýyň 450 müň tonnadan gowragyny taýýarladylar. Olaryň yzysüre döwlet buýurmasyny Daşoguz welaýatynyň gallaçylary üstünlikli ýerine ýetirip, Watan harmanyna saýlama dänäniň 300 müň tonnadan gowragyny tabşyrdylar. Lebap welaýatynda hem bereketli hasyl ýygnaldy—350 müň tonnadan gowrak, Mary welaýatynda-da 380 müň tonnadan gowrak guşgursak däne ýygnaldy.
Dürli oba hojalyk önümleriniň öndürilýän möçberini artdyrmak, ýurdumyzda azyk bolçulygyny üpjün etmek hormatly Prezidentimiz Gurbanguly Berdimuhamedowyň ýöredýän, Türkmenistanyň ykdysady kuwwatyny berkitmäge, halkymyzyň durmuş derejesini ýokarlandyrmaga gönükdirilen syýasatynyň möhüm ugry bolup durýar.
Bu ugurda milli Liderimiziň oba hojalygyny hemmetaraplaýyn özgertmäge, pudagyň ägirt uly kuwwatyny amala aşyrmaga tarap başyny başlan ugry netijesinde uly üstünlikler gazanyldy. Türkmenistanyň Azyk we oba hojalyk guramasynyň maksatnamasynda 2015-nji ýyla çenli döwür üçin kesgitlenen Müňýyllygyň ösüş maksatlarynyň biri hökmünde ykrar edilen azyk howpsuzlygyny üpjün etmek ugrunda gazanan üstünlikleri üçin BMG-niň Azyk we oba hojalyk guramasynyň Ýörite sylagyna mynasyp bolmagy munuň aýdyň subutnamasydyr.
Oba hojalyk pudagynyň zähmetkeşlerine döwlet tarapyndan ýakyndan goldaw berilýär, obasenagat toplumynyň tutuş önümçilik düzümi täze tehnikalar bilen üpjün edilýär we döwrebaplaşdyrylýar, ekerançylary mineral dökünler bilen üpjün edýän himiýa senagaty ösdürilýär. Oba hojalyk toplumy üçin häzirki zaman traktorlary, kombaýnlar, beýleki tehnikalar we enjamlar satyn alynýar.
Ähli welaýatlarda derýalaryň suwy bilen doldurylýan täze suw howdanlarynyň, şeýle hem sil suwlaryny ýygnamak üçin niýetlenen gidrotehniki desgalaryň gurulmagy, çölüň içinden çekilen Garagum derýanyň geçirijilik ukybynyň artdyrylmagy, suw tygşytlaýjy tehnologiýalaryň ornaşdyrylmagy—bularyň hemmesi täze ýerleri oba hojalyk dolanyşygyna girizmek we özleşdirmek maksady bilen, suwarymly ekerançylygyň hajatlaryny kanagatlandyrmaga gönükdirilendir.
Melioratiw işleri Merkezi Garagumda “Altyn asyr” Türkmen kölüniň gurulmagy netijesinde täze derejä çykaryldy. Ol ýurdumyzyň ähli welaýatlarynyň oba hojalyk meýdanlaryndan zeý suwlaryny ýygnamak üçin niýetlenendir. Öňdebaryjy agrotehniki tehnologiýalaryň, ýokary hasylly oba hojalyk ekinlerini ösdürip ýetişdirmegiň ylmy taýdan esaslandyrylan usullarynyň ornaşdyrylmagyna uly üns berilýär.
“Türkmenistanyň oba hojalyk pudagyny ösdürmegiň 2012-2016-njy ýyllar üçin maksatnamasyny” amala aşyrmagyň çäklerinde oba hojalyk önümlerini gaýtadan işleýän pudagyň maddy-enjamlaýyn binýady yzygiderli berkidilýär. Ýurdumyzyň ähli welaýatlarynda bina edilen çörek önümlerini öndürýän täze iri kärhanalary mysal hökmünde görkezmek bolar. Olaryň düzümine döwrebap enjamlar bilen üpjün edilen elewatorlar, degirmenler, saýlama bugdaý tohumyny taýýarlaýan bölümler girýär. Bularyň hemmesi içerki bazary özümizde öndürilýän çörek bilen üpjün etmek boýunça wezipeleriň üstünlikli çözülýändiginiň aýdyň subutnamasydyr. Şeýle hem Türkmenistan dänäni daşary ýurtlara iberip başlady, bu bolsa döwletimiziň okgunly ösmeginiň nukdaýnazaryndan örän möhümdir.
Bugdaýyň satyn alynýan bahalarynyň yzygiderli artdyrylmagy, oba hojalyk tehnikasyny satyn almak, beýleki çykdajylary maliýeleşdirmek üçin daýhan birleşiklerine, kärendeçilere, telekeçilere berilýän ýeňillikli karzlar ekerançylaryň zähmet öndürijiligini, has köp hasyl almaga gyzyklanmasyny artdyrmaga uly itergi berýär.
Bulardan başga-da, "Obalaryň, şäherçeleriň, etraplardaky şäherleriň we etrap merkezleriniň ilatynyň durmuş-ýaşaýyş şertlerini özgertmek boýunça 2020-nji ýyla çenli döwür üçin rejelenen görnüşindäki Milli maksatnamasynyň", “Türkmenistanyň ilatly ýerlerini arassa agyz suwy bilen üpjün etmegiň Baş maksatnamasynyň” we beýleki giň gerimli durmuş-ykdysady maksatnamalaryň çäklerinde ähli welaýatlarda türkmen daýhanlarynyň durmuşyny düýpli özgerdýän iri maýa goýum taslamalary amala aşyrylýar. Hormatly Prezidentimiz Gurbanguly Berdimuhamedowyň gatnaşmagynda ýakynda Daşoguz welaýatynda açylan Bagtyýar zaman we Lebap welaýatynda açylan Berkarar zaman täze döwrebap obalar munuň aýdyň subutnamasy bolup durýar.
Mälim bolşy ýaly, ynha, eýýäm birnäçe ýyl bäri Türkmenistanda ýurdumyzyň nusgalyk oba etraby diýen at ugrunda bäsleşik geçirilýär. Döwlet Baştutanymyzyň ýanwar aýynda gol çeken Buýrugyna laýyklykda, 2016-njy ýylyň jemleri boýunça durmuş-ykdysady ösüş babatda ýokary görkezijileri gazanjak etraplaryň häkimliklerine ABŞ-nyň 1 million dollary möçberinde pul baýragy gowşurylar. Bäsleşigiň ýeňijileri birnäçe ugur boýunça, şol sanda däne we pagta ýygnamak boýunça şertnamalaýyn borçnamalaryny ýerine ýetirmegi boýunça kesgitlener.
Ozal belleýşimiz ýaly, ýola goýlan asylly däbe görä, galla oragy tamamlanandan soň ýurdumyzda ählihalk baýramy – Galla baýramy giňden we dabaraly bellenilýär. Eziz Watanymyzyň azyk bolçulygyny döretmäge we abadançylygyny artdyrmaga tutanýerli zähmeti bilen goşant goşýan ýurdumyzyň gallaçylarynyň hormatyna milli senenamamyzda esaslandyrylan şanly senä uly baýramçylyk maksatnamasy taýýarlanyldy. Ol ýurdumyzyň obasenagat toplumynyň gazananlaryna we ösüşine bagyşlanan maslahaty, sergileri, medeniýet we sungat ussatlarynyň konsertlerini öz içine alýar. Baýramçylygyň çäklerinde 2016-njy ýylyň galla oragynyň gahrymanlaryny sylaglamak dabarasy geçiriler, ýokary netijeleri gazanan gallaçylara Türkmenistanyň Prezidenti Gurbanguly Berdimuhamedowyň adyndan gymmat bahaly sowgatlar gowşurylar.
Oba we suw hojalyk ministrliginiň hem-de Medeniýet ministrliginiň ýurdumyzyň beýleki ministrlikleri we edaralary, jemgyýetçilik guramalary, şäher, etrap we welaýat häkimlikleri bilen bilelikde guraýan dabaralaryna ýurdumyzyň ähli künjeklerinden adamlaryň müňlerçesi gatnaşar. Olar Galla baýramyny—edermen daýhanlarymyzyň tutanýerli zähmetini we türkmen topragynyň egsilmejek berekedini şöhratlandyrýan baýramçylygy ruhubelent ýagdaýda garşylaýarlar .


text:
SPORT ÝARYŞLARYNDA ÇYLŞYRYMLY ÝAGDAÝLARYŇ DÖREÝŞI
Ýazylan wagty: 27 мая 2018 Ýazan Mayichka
SPORT ÝARYŞLARYNDA ÇYLŞYRYMLY ÝAGDAÝLARYŇ DÖREÝŞI Türgenleriň oýun döwründäki ýagdaýlary olaryň özüne bagly bolmadyk birnäçe aýratynlyklar zerarly çylşyrymly pursatlaryň ýüze çykmagyny şertlendirýär. Şeýlelikde, bu ýagdaýlary birnäçe toparlara bölmek bolýar: - türgeniň beden taýýarlygy bilen baglanyşykly döreýän kynçylyklar (ol şahsy kynyçylyklara degişli); - sportçynyň tehniki emelleri ulanmagy bilen baglanyşykly kynçylyklar (şahsy kynçylyk hasaplanylýar); - tehniki emelleriň ulanylýan pursatynda ýüze çykýan kynçylyklar (psihologik taýýarlyga degişli); - geçirilýän oýunlaryň we bäsleşikleriň umumy ýagdaýlary hem-de onuň şertleri bilen baglanyşykly ýüze çykýan kynçylyklar (psihologik taýýarlyga degişli). Mälim bolşy ýaly, her bir bäsleşigiň dowamynda oňa gatnaşýan türgen ägirt uly möçberdäki güýji sarp edýär. Mysal üçin, ýörite hasaplamalara görä, her bir futbolçynyň bäsleşigiň dowamynda ylgaýan aralygynyň umumy möçberi ortaça 8-14 kilometre barabardyr. Şu döwürde oýunçy pökgüli halatynda örän çylşyrymly tehniki emelleri ýerine ýetirýär. Bu bolsa sportçudan ägirt uly güýji sarp etmek bilen, hüşgärligi, eserdeňligi, çalasynlygy başdan geçirýär. Şunuň ýaly ýagdaýlar sport žurnalistiniň hemişe üns merkezinde durýar. Şeýlelikde, oýunçylar we olaryň tälimçileri bilen bolup geçýän çylşyrymly ýagdaýlar sport žurnalistiniň aňyna ýaramaz täsir etmeli däldir. Şeýle-de bu babatda sport žurnalistikasynyň psihiologiýasynyň kadalary we düzgünleri žurnalistiň pikirini bir ýere jemlemegine ýaramaz täsiri bolmaly däldir. Şu nukdaýnazardan sport žurnalisti hemişe sowukganly we özüniň maksadaokgunly häsiýeti bilen tapawutlanmalydyr. Iň esasysy bolsa sport žurnalistiniň dürli derejedäki ýaryş mahalynda öz argynlygyny ýeňip geçýän häsiýetleri özünde jemlemelidir. Munuň özi taýýarlanylýan materialyň ygtybarlylygyny we anyklygyny üpjün edýän esasy şertdir. Sport dünýäsinde gazanylýan üstünlikler, ýeňişler belent ruhubelentligiň, sagdynlygyň, maksadaokgunlylygyň netijesidir. Her bir ynsan öz öňünde goýlan maksada ýetmek üçin yhlas etse, ruhuny belent tutsa, onuň öz öňünde goýan menziline ýetjekdigini durmuş tejribesi äşgär etdi. Sport žurnalistikasynyň psihiologiýasy her bir adamyň aňynyň we bedeniniň sazlaşykly hereketini üpjün etmäge gönükdirilen birnäçe wezipeleri çözmegi ugur edinýär. Berkarar döwletimiziň bagtyýarlyk döwründe sportuň dürli ugurlary, onuň hereketleriniň sazlaşygy aýratyn ähmiýetli ýagdaý bolmak bilen, ol özbaşdak tema hökmünde öwrenilýär. Ýurtda köpçülikleýin sportuň we sagaldyş hereketiniň ösdürilmegi adam aňynyň kämilleşmegini, bedeniniň berkemegini, ruhunyň göterilmegini şertlendirýär. Ony içgin öwrenýän sport žurnalistikasy bolsa birnäçe bölümlere bölünýär. Bu ugruň psihiologiýasy bolsa sport giňişliginde derwaýys ýörelge hökmünde öňe çykýar. Beýik ýeňişleri gazanmak, uly derejelere ýetmek her bir türgeniň baş maksady bolup durýar. Olar muňa çagalyk döwründen başlap uýgunlaşyp, bedenlerini taýýarlap, belent maksat tutup başlaýarlar. Çünki sport äleminde beýik ýeňiş gazanmak her bir türgeniň hereket işjeňligine, maksadaokgunlygyna hem-de belent ruhuna bagly bolup durýar. Sport žurnalistleri bolsa türgenleriň taýýarlygyny, olaryň oýunlaryny we gazanýan ýeňişlerini gyzgyny bilen halka ýetirmeli.
Okalan sany: 33 Jogaplar: ( 0 )


text:
Amatly
Ähli giriş sesli jaňlar mugt
- *1 Halkara jaňlaryň we Halkara SMS bahasy çagyrylýan ýurda baglydyr.
- *2 Internede ygtyýar almak üçin, «Internede ygtyýar (GPRS) » hyzmatyny birikdirmeli.
- *3 Jemlenen trafik nyrhnamalaşdyrylýar (girýän+çykýan). 1 Kb (1024 baýt) çenli has uly tarapa tegelenýär..
- *4 «Internede ygtyýar (GPRS)» hyzmaty, balans 3 manatdan azalan ýagdaýynda awtomatiki usulda öçürilýär we balans 5 manatdan artyk möçberde üsti doldurylanda awtomatiki ýagdaýda dikeldilýär.
- *5 TMCELL birikmek mugt, ilkinji tölegiň ähli möçberi müşderiniň şahsy hasabyna ýazylýar.


text:
TM HYZMAT BILMELI
TOP 5 iň gymmat sagatlar
Häzirki wagtda islendik adamyň esasy bezegleriň hem biri el sagat bolýandygy syr däldir. Hemmämiz bilýäris, el sagatlar adamyň maddy ýagdaýyny suratlandyryp, onuň abraýyny ýokary derejede saklamaga we bildirmäge mümkinçiligi bolan bezegdir. Emma dünýäde adaty adamyň ýagdaýyna eýgertmejek gymmat bahaly sagatlar hem bar. Olary esasan Şweýsar ussalary ýasaýarlar. Nädip adaty durmuşda ýaşaýan adam beýle gymmat sagatlary özine dakynsyn? Çyklagasy elmydama bardyr – Imidj internet-magaziny şweýsar sagatlaryň ýokary hilli kopiýasyny satýar. Geliň indi bolsa birnäçe gymmat bahaly sagatlaryň TOP 5-ligi bilen tanyşalyň!
A. Lange & amp; Sohne Grand Complication
Bäşinji ýerimizde fantastik şekildäki hronografly 1.92 million ýewro bahaly sagada düşdi. Nemes ussalary ýurtda iň kyn mehanizmi çöpläp, zähmetiniň rehnetini gördüler, mehanizmda 876 detal bar, olaryň her birisi öz funksiýasy bar, şonuň uçin ussalar öz ussatlygyndanam üstün çykyp hakyky ussat sagady ýasadylar diýsek bolar. Her 15 minut we 1 sagatdan bu sagat öz eýesine içindäki gurnalan ýörite barabanlaryň kömegi bilen ses signalyny berip bilýär.
Berkidiji ýaly hem korpusy gyzyldan ýasalandyr, saklaýjy remeşogynyň materialy bolsa krokodil bolup durýar. Döredijilerde bu ussat sagady döretmek üçin takmynan 7 ýyl sarp edildi, emma bu 7 ýyla degýär, sebäbi satyn almaga höwes bildirýänler kändir, hat-da bary ýogy 6 ekzemplýary bar.
Platinum World Time
Dördünji ýerimizdäki ajaýyp sagatlaryň biri hem Platinum World Time bahasy 4 million takmynan görkezilen birlikdir. Kompanýa üçin gymmat bahaly sagatlary döretmek adaty iş, sebäbi ilkinji modelini 1939-njy ýylda hödürlediler, häzirki asyryň başynda sagadyň aktual bahasyny anyklan auksion geçirildi. Bu model dünýäniň 24 sagat guşaklygynda wagty görkezip bilýär, berkligi bolsa ençeme ýyllar bilen subut edilendir.
Häzirkizaman sagatlary taýýarlamagyň esasy materiallar ak we gülgüne gyzyldan, şeýle hem platinadan. Köne döwür hakynda sagadyň ýüzük görnüşdäki dilleri ýatladýar.
201-carat Chopard
Üçünji ornymyzy eýelän sagat 201-carat Chopard akylymyza sygmajak 25 million dollar bahasy bardyr. Bu modeliň ýeketäk görnüşini bezeýän gül şekilli gymmat bahaly daşlar bolup durýar. Sagat siferblaty 3 sany dürli reňkdäki ýürek şekili emele getirýän brilliantlar bilen bezelendir. 874 sany uly bolmadyk kristallar hronomeryň sagat hökmünde dälde, gymmat bahaly bezeg hökmünde kabul edilýändiginiň şaýady bolup biler.
Joaillene Manchette
Ikinji ýerimizde Joaillene Manchette 27 million dolllar bahasy bolan sagat orun alýar. Ol 2008-nji ýylda şweýsar ussalary tarapyndan döredildi we gyz-gelinler üçin bezeg aksessuary bolup durýar. Ak gyzyl, oniksyň kristallary we 576 sany brilliant bu ussat sagadyň düzüminde jemlenendir. Kiçi görnüşdäki siferblat innowasiýa hökmünde kabul edilenok, mehanizmyň özi bolsa Elizaweta ikinjä sowgat hökmünde hödürlenildir.
Graff Fascination
Birinji ornumyzy hem 40 million dollar bahasy bolan Graff sagady eýeleýär. Öz garşydaşlaryny gymmat bahaly daşlaryň köplügi bilen ýeňip geçen bu sagady her bir baý adam hem satyn alyp bilmez. Bu dünýäde iň gymmat hronometr bolup durýar, ony ulanyş şertleri bolsa haýrana goýýar. Sebäbi bu sagady kojaly guşak, ýüzük we gymmat bahaly şaý sep hökmünde dakynyp bolýar, çünki mehanizmi ýeňillik bilen bir berkidijiden beýleki berkidijä geçirilýär. Şeýle hem çäksiz almazlaryň we gymmat bahaly daşlaryň sany hakynda aýtmak artykmaç bolarmyka diýýäs!
Makala baha ber:
Okaldy: 654. Şü gün okaldy: 5
Makala hakda pikiriňiz paýlaş! (diňe adyňyzy görkezseňiz bolýar)
(6)
BET
BET
40 million dollarlysy mende ba so😂😂😂😂
Bet
Говы
Mehanikadan gowsy yoklay
Teswir galdyr
Makalany haladyňmy? Onda salgysyny (ssylkasyny) dostlaryň bilen paýlaş!
Okamagy maslahat berýäs
TM HYZMAT-dan REKLAMA
-
Jadyly Catering
-
Шашлыки Дяди Камо
-
Şeýdaýy Gelinlik salony
-
Gozgalmaýan emläk
Ähli hukuklar goragly.
Email: bilmeli@tmhyzmat.com


text:
19-njy oktýabrda Türkmenistanyň Prezidenti Gurbanguly Berdimuhamedow Ministrler Kabinetiniň nobatdaky mejlisini geçirdi. Onuň gün tertibine halkymyzyň abadançylygynyň üpjün edilmegine gönükdirilen döwlet syýasatynyň ileri tutulýan ugurlary girizildi, şeýle hem birnäçe resminamalaryň taslamalaryna garaldy.
Ministrler Kabinetiniň Başlygynyň orunbasary G.Myradow 2022-nji ýylda ýurdumyzda ilatyň we ýaşaýyş jaý gorunyň nobatdaky uçdantutma ýazuwynyň geçirilmeginiň meýilleşdirilýändigini habar berdi. Türkmenistanyň Prezidenti Gurbanguly Berdimuhamedow hasabaty diňläp, bu çäräniň uly ähmiýetiniň bardygyny belledi. Onuň netijeleri döwletimiziň durmuş-ykdysady syýasatyny kämilleşdirmek, möhüm milli maksatnamalary işläp taýýarlamak, ilatyň demografiýa ýagdaýyna baha bermek üçin wajyp bolup durýar.
Ministrler Kabinetiniň Başlygynyň orunbasary O.Gurbannazarow degişli edaralaryň Senagatçylar we telekeçiler birleşmesi bilen bilelikde ykdysadyýetiň döwlete dahylsyz ulgamyny giňeltmek, kuwwatyny hem-de milli ösüşiň möhüm wezipelerini çözmäge goşýan goşandyny artdyrmak boýunça alnyp barylýan işler barada hasabat berdi. Türkmen döwletiniň Baştutany söwda we telekeçilik işini kämilleşdirmek, işewürligi işjeňleşdirmek üçin şertleri döretmek hem-de ýurdumyzyň bäsdeşlige ukyply senagat toplumyny döretmekde hususy başlangyçlary höweslendirmek, bu ulgama öňdebaryjy tejribäni ornaşdyrmak boýunça wise-premýere anyk görkezmeleri berdi.
Ministrler Kabinetiniň Başlygynyň orunbasary M.Babaýew şu ýylyň 2-4-nji noýabry aralygynda Aşgabatda geçirilmegi meýilleşdirilýän “Türkmenistanyň nebiti we gazy-2017” atly XXII halkara maslahaty hem-de sergini guramaga görülýän taýýarlyk barada hasabat berdi. Ykdysady gözden geçirilişe dünýäniň köp ýurtlaryndan hünärmenler, şol sanda nebitgaz kompaniýaniýalaryň, ministrlikleriň we pudak edaralarynyň, halkara guramalaryň hem-de köpçülikleýin habar beriş serişdeleriniň wekilleri gatnaşar.
Halkara maslahatynyň gün tertibine dünýäniň,sebitiň we ýurdumyzyň nebitgaz pudagynyň hem-de bu ulgamdaky halkara hyzmatdaşlygynyň ösüşi, pudaga daşary ýurt maýa serişdelerini çekmek, täzeçil tehnologiýalary ornaşdyrmak bilen baglanyşykly meseleler giriziler. Türkmen tebigy gazyny dünýä bazarlaryna ugratmagyň köpugurly meselelerine, Türkmenistan-Owganystan-Pakistan-Hindistan gaz geçirijisiniň gurluşygynyň taslamalaryna aýratyn üns berler.
Soňra Ministrler Kabinetiniň Başlygynyň orunbasary E.Orazgeldiýew welaýatlarda möwsümleýin oba hojalyk işleriniň barşy barada hasabat berdi. Häzirki güne çenli 735 müň 787 gektar meýdana bugdaý ekildi. Şunuň bilen birlikde, agrotehniki kadalara laýyklykda ak ekinlere ideg etmek, şol sanda ösüş suwuny tutmak, haşal otlara garşy göreşmek boýunça işler alnyp barylýar.
Ýurdumyzyň pagtaçylary golaýlaşyp gelýän ajaýyp baýramçylygy – Garaşsyzlyk gününi zähmet üstünlikleri bilen garşylaýarlar. Häzirki güne çenli Watan harmanyna 1 million tonnadan gowrak “ak altyn” tabşyryldy. Ýygnalan pagta hasyly kabul ediş bölümlerine hem-de pagta arassalaýjy kärhanalara bökdençsiz ýetirlýär, tabşyrylan hasyl üçin pagtaçylar bilen öz wagtynda hasaplaşyklar geçirilýär.
Soňra Ministrler Kabinetiniň Başlygynyň orunbasary M.Aýdogdyýew kuwwaty ýylda 1 million 155 müň tonna karbamide barabar zawodyň gurluşygynyň barşy bilen tanyşmak üçin Balkan welaýatynyň Garabogaz şäherine bolan iş saparynyň netijeleri barada-da hasabat berdi.
Täze gazhimiýa toplumynyň daşary ýurtly hyzmatdaşlaryň gatnaşmagynda taslamada göz öňünde tutulan möhletlerde gurulýandygy hem-de dünýäniň öňdebaryjy önüm öndürijileriniň tehnologiýalary we enjamlary bilen üpjün edilýändigi habar berildi. Häzirki wagtda desgada gurluşyk-gurnama işleri çalt depginde alnyp barylýar.
Zawodyň baş elektrik üpjün ediji bekedinde kabelleri gurnamak, deňizden suw alyş bekedinde nasoslaryň we enjamlaryň gurnama işleri alnyp barylýar. Suwy himiki taýdan arassalamak bölüminde, bug gazanlaryny suw geçiriji we beýleki bug geçiriji turbalarynda, gaztrubina generatorynda orta hem-de pes basyşly synag işleri geçirilip, ilkinji sazlaýyş-goýberiş işlerine taýýarlyk görülýär.
Garabogaz şäherindäki “Bekdaş” gämi duralgasynyň durkuny täzelemek we döwrebaplaşdyrmak boýunça gurluşyk işleri dowam edýär.
Ministrler Kabinetiniň Başlygynyň orunbasary D.Amangeldiýew Aşgabat şäherini ösdürmegiň 15-nji nobatdakysynyň çäklerinde bina edilen medeni-durmuş maksatly desgalaryň açylyş dabarasyna görülýän taýýarlyk we şanly wakalar mynasybetli işlenip taýýarlanylan maksatnama barada hasabat berdi.
Bu tapgyrda ýurdumyzyň dürli ministrlikleri we pudak edaralary, Aşgabat şäher häkimligi hem-de Senagatçylar we telekeçiler birleşmesi bu binalaryň buýrujylary boldular. Häzirki döwürde täze binalaryň gurluşyk işleri doly tamamlanyp, olaryň ulanmaga berilmegi mynasybetli guraljak dabaralara taýýarlyk işleri alnyp barylýar.
Mejlisde Bereket lokomotiw deposynyň açylyşyna görülýän taýýarlyk, häzirki zaman awtoulag kärhanasynyň we okuw-türgenleşik merkeziniň gurluşygynyň taslamasynyň taýýarlanylyşy, “Türkmenistanyň Demir ýol ulaglary pudagyny 2018-2021-nji ýyllar aralygynda ösdürmegiň esasy ugurlarynyň makstanmasynyň” taslamasy, şu ýylyň 10-12-nji noýabrynda Ýaponiýada geçiriljek Türkmenistanyň Medeniýet günleriniň meýilnamasy, Türkmenistanyň Garaşsyzlygynyň 26 ýyllyk baýramçylygyna görülýän taýýarlyk, şu ýylyň 11-12-nji oktýabrynda Tehnologiýalar merkezinde geçirilen “Innowasiýalar, täze tehnologiýalar we olary önümçilige ornaşdyrmagyň meseleleri” atly birinji Türkmen-hytaý ylmy-innowasion forumynyň netijeleri we beýleki käbir wezipeler barada hasabatlar berildi.


text:
Türkmenistanyň Söwda-senagat edarasynyň müdiriýetiniň mejlisinde edaranyň işiniň ilkinji nobatdaky wezipelerine, şeýle hem guramaçylyk meselelerine seredildi. Türkmenistanyň Prezidentiniň şu ýylyň 6-njy aprelinde geçiren Ministrler Kabinetiniň mejlisinde edaranyň bar bolan mümkinçiliklerini hem-de ýolbaşçylyk edýän edarasynyň kuwwatyny peýdalanmandygy üçin Söwda-senagat edarasynyň ýolbaşçysynyň işini berk tankyt edendigi sebäpli B.Gylyjow Türkmenistanyň Söwda-senagat edarasynyň başlygy hem-de SSE-niň müdiriýetiniň başlygy wezipelerinden boşadyldy.
Türkmenistanyň Söwda-senagat edarasynyň müdiriýetiniň Tertipnamasyna laýyklykda, Türkmenistanyň Söwda-senagat edarasynyň başlygy, SSE-niň müdiriýetiniň başlygy wezipelerine Türkmenistanyň Ministrler Kabinetiniň başlygynyň orunbasary O.Gurbannazarow saýlanyldy.


text:
28-nji iýunda geçirilen Hökümet mejlisinde milli howpsuzlyk ministri, Döwlet howpsuzlyk geňeşiniň sekretary Ý.Berdiýew Russiýa Federasiýasynyň Prezidenti Wladimir Putiniň ýörite Permanyna laýyklykda, hormatly Prezidentimiz Gurbanguly Berdimuhamedowyň atasy Berdimuhamet Annaýewe Watany goramakda we harby borjy ýerine ýetirmekde görkezen şahsy edermenligi, Beýik Watançylyk urşy ýyllarynda batyrlygy hem-de gaýduwsyzlygy üçin ýokary döwlet sylagy bolan “Edermenligi üçin” diýen medal bilen sylaglanandygy baradaky habary ýetirdi.
Türkmenistanyň Prezidenti Russiýanyň döwlet Baştutanyna Berdimuhamet
Annaýewe berlen ýokary döwlet sylagy üçin minnetdarlyk bildirdi. Bu sylag biziň watandaşlarymyza, ikinji jahan urşunyň söweşlerinde söweşen gaýduwsyz esgerlerimize we dünýäde parahatçylygyň, asudalygyň berkarar bolmagy ugrunda baş goýan pederlerimize goýulýan hormatyň nyşanydyr diýip, hormatly Prezidentimiz Gurbanguly Berdimuhamedow aýtdy.


text:
Gyrgyzystanyň oppozisiýa syýasatçysy we prezidentlik wezipesine ozalky dalaşgär Omurbek Babanow özüniň Bişkekdäki telewizion kanalyna gulp urulmagy boýunça alnyp barylýan tagallalary “reýd bilen basyp almak” atlandyrdy.
20-nji dekabrda Babanow özüniň Facebook sahypasynda Gyrgyzystanyň iň uly hususy TW stansiýasy bolan NTS kanalyna garşy görülýän çäreleriň “akyla sygmajak zatdygyny” ýazdy.
Suduň we polisiýanyň işgärleri 19-njy dekabrda NTS-iň binasyna reýd geçirdiler. Häkimiýetler bu emlägi konfiskasiýa etmek boýunça ellerinde suduň kararynyň bardygyny aýtdylar.
“NTS telewizion kanalyny basyp alýarlar” diýip, Babanow ýazdy. Ol reýdi geçirýän adamlaryň kazyýetlerden bikanun peýdalanýandyklaryny aýtdy.
“Indi kanuny dokumentler dereksizmi? Adalat hiç zatmy? Olaryň esasy maksady hususy telewizion kanaly ýapmak ýa-da ele geçirmekmi?” diýip ýazdy.
Babanow reýdiň aňyrsyndaky adamlar ozalky prezident Kurmanbek Bakiýewiň ogly Maksim Bakiýewiň “bähbitlerine gulluk edýärler” diýdi. Bakiýew 2010-njy ýylda ýurtda turan protestleriň netijesinde tagtdan agdarylyp, ýurtdan gaçyp çykypdy. Ozalky prezidente we onuň ogluna garşy jenaýat işi gozgalyp, olaryň ikisi-de häzirki wagtda daşary ýurtda ýaşaýarlar.
NTS kanalynyň adwokaty Amantur Abdrahmanow 20-nji dekabrda AÝ/AR-a beren gürrüňinde suduň 19-njy dekabrda telewizion kanaly konfiskasiýa etmek boýunça çykaran kararynyň “Grexton Capital LTD” atly kompaniýanyň talap arzasyna esaslanandygyny aýtdy.
Guramaçylykly jenaýat we korrupsiýa boýunça hasabat proýektiniň (OCCRP) maglumat bazasyndan alnan Gyrgyzystanyň Adalat ministrligine degişli bir dokumentde “Grexton Trade Company” atly adybir kompaniýa Sergeý Kostyriniň ýolbaşçylygyndaky “Grexton Investment Group” tarapyndan 2006-nji ýylyň oktýabr aýynda Bişkekde esaslandyrylypdyr.
Kostyrin Maksim Bakiýewiň ýaranydyr.
Biznesmen Babanow 15-nji oktýabrda geçirilen saýlawlarda ikinji orny eýeldi, ýöne onuň garşysyna saýlaw kampaniýalary döwründe etniki bölünişige meçew berdi diýlip derňew işi gozgalansoň, Babanow ýurdy terk etdi.
Öňe sürülýän çaklamalary ret edýän Babanowyň häzirki wagtda nirede ýaşaýandygy nämälimliginde galýar.
NTS kanalyna reýd geçirilmegi prezident Sooronbaý Jeenbekowyň media azatlyklaryna çemeleşigi dogrusynda nobatdaky aladalaryň güýjemegine getirer diýlip çak edilýär. Jeenbekow prezidentlige hökümet başyndaky partiýadan dalaş etdi we 24-nji noýabrda kasam kabul etdi. Ozalky prezident Almazbek Atambaýew Jeenbekowyň kandidatlygyny goldap çykyş edipdi.
Häkimiýetler NTS-niň binaýdyndaky “Sanjyra” radio stansiýasynyň lisenziýasyny uzaltmakdan ýüz öwrensoň, noýabr aýynda bu kanal efirden çykaryldy.
Agzalýan radio kanala girizilen efir gadagançylygy dowam edýär, ýöne kompaniýanyň resmileri “Jalbyrak” (Ýaprak) atly täze Internet TW kanalyny ýola goýdular. Bu kanal öz gepleşiklerini internet arkaly ýaýlyma berýär.
NTS kanalyna garşy görülýän çäreler hususy eýeçilikdäki “Sentýabr” atly digital telewizion kanalyň suduň karary bilen ýapylmagyndan dört aý soňa gabat geldi. Sud bu kanal baradaky kararyny “ekstremist mazmunly” diýip esaslandyrypdy.
Ol kanal Atambaýewe garşy gönükdiren tankydy bellikleri bilen tanaldy.
AÝ/AR-yň Gyrgyz gullugy Gyrgyzystanda NTS kanaly we beýleki garaşsyz media serişdeleri bilen hyzmatdaşlyk edýär.


text:
Türkmenistanyň Daşary ykdysady banky türkmen banklary tarapyndan çykarylan VISA kartlary boýunça tölegleri böwetledi. Bu ýagdaýdan ygtybarly iki çeşmäniň habar bermegine görä, türkmen banklarynyň VISA kompaniýasyna onlarça million dollar bergisi bar. Kompaniýa berginiň tölenmegini isleýär we Türkmenistanyň maliýe häkimiýetleriniň eden-etdilikli girizýän çäklendirmeleriniň bes edilmegini talap edýär.
VISA kartlary daşary ýurtlara syýahat edýän we ýurduň daşynda çagalaryny okadýan türkmenistanlylaryň arasynda giňden ulanylýar.
Türkmenistanda VISA kartlarynyň ulanylmagyna girizilen çäklendirmeler ençeme wagt bäri dowam edýär we barha güýçlendirilýär.
Soňky birnäçe hepdeden bäri türkmenistanly ulanyjylar bu töleg sistemasyndan asla peýdalanyp bilmeýändigini aýdýarlar.
Mundan öň Azatlyk Radiosy türkmenistanlylaryň Türkiýede kartlar arkaly töleg etmekde hem puly nagtlaşdyrmakda kynçylyk çekýändigini habar beripdi.
Noýabr aýynyň başynda Türkmenistanyň banklary plastik kartlardaky puly nagtlaşdyrmak üçin rugsat berlen puluň möçberini iki esse azaldyp, bir günde 50 amerikan dollary möçberinde kesgitläpdi.
Azatlyk Radiosynyň Türkmenistanyň ministrlikleriniň birindäki çeşmesi VISA-nyň anna güni ähli hasaplaşyklary duşenbe gününe çenli togtadandygyny habar berdi.
“Bu mesele iň ýokarda çözülýär, ähli hasaplaşyklar doňduryldy, birinji güne çenli bir zatlary etmeli, emma etmezler, hasaplaşyk operasiýalar üçin bergi 30 milliondan ybarat, bu diňe pul geçirilmegi bilen bagly hyzmatlar üçin” diýip, Azatlygyň ministrlikdäki çeşmesi aýtdy.
Ýagdaýdan ygtybarly ýene bir çeşmämiz Türkmenistanda VISA halkara töleg sistemasy bilen problemalaryň dörändigini sişenbe güni tassyklady. Onuň sözlerine görä, Türkmenistanyň bergisi bilen bagly meseleden daşary, türkmen banklarynyň yzygiderli girizýän çäklendirmeleri VISA kompaniýasynyň resmileriniň göwnünden turmaýar, sebäbi bu ýagdaý halkara töleg sistemasynyň abraýyna zeper ýetirýär.
“Türkmen banklarynyň bergisi birnäçe aýlap toplandy. Häzirki wagtda türkmen tarapy onlarça million dollardan ybarat bu berginiň üstüni ýapmaga doly derejede ukyply däl. Elbetde, VISA bu bazary ýitirmek islemeýär, emma türkmen banklaryna hyzmat etmeklik oňa gymmada düşýär. Olar dürli halkara maliýe strukturalaryň üstünden täsir ýetirmäge synanyşýarlar, emma häzirki agyr ykdysady ýagdaýda munuň türkmen tarapyna täsir ýetirjegi gümana” diýip, ýagdaýdan habarly çeşmämiz gürrüň berdi.
Azatlyk Radiosy bu ýagdaýy VISA kompaniýasyndan dessine tassykladyp bilmedi.
Türkmenistanyň maliýe guramalarynyň ýurduň milli pulunyň daşary ýurt walýutasyna öwrülmegine girizen çäklendirmeleri sebäpli, raýatlar daşary ýurt pullaryna eýe bolmak üçin ýurduň daşyna çykyp, ilkinji nobatda-da, Türkiýä baryp, bankomatlarda plastik kartlaryndan pul çekmäge mejbur boldular.
Türkmen banklarynyň dowamly girizýän çäklendirmeleri sebäpli, Türkmenistanyň raýatlary daşary ýurt pullaryny nagtlaşdyrmak üçin dürli, käte bikanun usullara baş goşýarlar. Mundan öň, Stambulda birnäçe türkmenistanlynyň dürli adamlara degişli onlarça plastik kartlary bilen tutulandygy habar berlipdi. Geçen hepdäniň aýagynda Stambulda türkmen banklarynyň plastik kartlaryndan çäksiz nagt puly çekip bermek boýunça täze bikanun hyzmatyň dörändigi barada maglumatlar peýda boldy.
Halkara töleg sistemasy VISA Türkmenistanda ilkinji operasiýalaryny 1994-nji ýylda başlapdy. Şol döwürde VISA kartlaryndan diňe daşary ýurtlular peýdalanyp bilýärdi. 1998-nji ýyldan başlap, Türkmenistanyň Daşary ykdysady banky VISA kartlaryny öz ýerli müşderilerine berip başlady.
Ýene bir halkara töleg sistemasy MasterCard hem Türkmenistanda 1994-nji ýylda işläp başlapdy, emma ol ýerli müşderilere diňe 2014-nji ýylda elýeterli boldy.
Goşmaça: Bu makalada tölegleriň VISA kompaniýasy tarapyndan petiklenendigi hakynda, hakykata gabat gelmeýän bölegine düzedişler girizildi. Azatlygyň çeşmeleri soň, tölegleriň togtatmagy ýurduň Daşary ykdysady bankynda VISA boýunça tranzaksiýa töleglerini dolandyryjy merkeziň amala aşyrandygyny aýdyňlaşdyrdylar.


text:
“Türkmenistanyň Döwlet tugrasy hakyndaky” Kanuna laýyklykda, tugranyň kiçi tegeleginiň üstünde türkmenleriň buýsanjy, meşhur ahalteke bedewleriniň nusgalyk keşbini özünde jemleýän Ýanardagyň keşbi ýerleşdirilendir.
Altynsow mele reňkli, 1991-nji ýylda doglan Ýanardag Türkmenistanyň Prezidentiniň ahalteke atçylyk toplumynyň atydyr. Ol Ýalkymly we Dabaraly diýen atlaryň neslinden bolup, Ýalkymlynyň atasy Aýgytly Akdaşaýak obasynyň atydy. Ol şol döwürde belli atşynas Guwanç Orazowyň gowy görýän atlarynyň biri bolup, Sluçaý—Pakirpälwan diýen atlaryň ugruna degişlidir. Ýalkymlynyň enesi Ýalançy Gökdepäniň “Ahal” daýhan birleşiginiň baýtaly bolup, Sowhoz, Spessiwiý ýaly atlaryň neslindendir. Onuň on iki arka aňyrsy 1850-nji ýyllarda doglan ahalteke atlarynyň arasynda bäş sany nesilbaşy atlaryň biri bolan Soltanguly diýen ady belli atdan gaýdýar.
Aýgytlynyň enesi Döwlet tohumçylyk kitaplarynda 2158-nji belgide hasaba alnan gär reňkli Dabaraly—Senagat we Jahan diýen atlaryň neslinden bolup, ahalteke atlarynyň arasynda gözel, asyl bedew syna-sypatly nesil atlary bilen at-abraý gazanan Eýeberdi Telekäniň ugruna degişli atdyr.
Ýanardagyň, aýdylyşy ýaly, “uzyn ugurlara” degişli şejeresi bolup, ol örän görmegeý atdyr. Onuň beýikden (159 santimetr) uzyn göwresi (163 santimetr), uzyndan dik çykan dal boýunly, keýerjekläp duran gamyş gulakly, alma gözli, altynsow öwüşginli reňkde bolmagy, göwresine kybapdaş kellesi Ýanardagy köp atlardan saýlandyrýar. Onuň çarpaýa galyp ýöreýşi, gadymy söweş atlarynyňka meňzeş dabrama, säpjeme hereketleri göreni haýrana goýýar. Ýanardag ýakyn aralyga çapanda, ýel ýaly ýyndam çapýan, sprinter atdy. Ol 1994—2000-nji ýyllar aralygynda Aşgabadyň aýlawynda köp sanly uly baýrakly çapuwlara gatnaşyp, ýeňiji boldy.
Ýanardagyň tohumçylyk gymmatyny kesgitlemek üçin 10 rejeli ulgam boýunça seçgilenende gelip çykyşy we asyl bedew at syna-sypaty, umumy beden gurluşy, göwresiniň ölçegleri we aýlawlarda görkezen ýokary netijeleri—ýyndamlygy boýunça hem aňryçäk ýokary derejeli bahalary alypdy. Ol 1999-njy ýylda Moskwada geçirilen ahalteke atlarynyň halkara sergisinde görenleri haýrana goýup, dürli ýurtlarda ösdürilip ýetişdirilen ahalteke atlarynyň arasynda Halkara çempiony diýlip yglan edilýär. Şonuň ýaly-da, Ýanardag Türkmenistanda ösdürilip ýetişdirilen ahalteke atlarynyň arasynda 3 gezek çempion adyna eýe boldy we “Soltanyň güli” atly ýörite kubok hem-de pul baýraklary bilen sylaglandy.
Hormatly Prezidentimiziň tabşyrygy esasynda paýtagtymyzda Ýanardagyň şanyna ajaýyp heýkel bina edildi. Onuň dabaraly açylyşy Türkmen bedewiniň baýramy mynasybetli geçiriler. Bu heýkel toplumynyň gurluşygy bilen hormatly Prezidentimiziň yzygiderli we içgin gyzyklanyp durandygyny bellemelidiris. Gözellikde hem-de ýyndamlykda taýsyz ahalteke bedewlerini ösdürmekde bimöçber aladalar edilýär. Tugramyza gelşik berýän Ýanardag ýaly ajaýyp bedewleriň mekany bolan Diýarymyzyň giň sähralarynda atlar agynap, toýlarymyz toýa ulaşsyn!


text:
Halkara ahalteke atçylyk assosiasiýasynyň işinden söhbet açýan iş pursatlaryndan şekiller bedew gözelliginiň ajaýyplygy bilen utgaşyp gidýär.
Hytaý we iňlis dillerinde çap edilen bu neşiriň sahypalarynda milli lybasly, ak telpekli ýigitleriň giň sährada at üstünde gelýän pursatlary bedew at bilen goç ýigidiň özara arabaglanyşygyny suratlandyrýar. Ganatly ahalteke bedewi bizi ýene ýaz paslynda sähra alyp gidýär. Bedew heýkelleri, bedewleriň türkmen halkynyň toý-baýramlarynyň bezegidigi baradaky makalalar, Gahryman Arkadagymyzyň Bagtyýar atly atyndaky ajaýyp keşbi atçylyk toplumlaryndan görnüşler, dürli reňkli ahalteke bedewleriniň suratlary biri-biri bilen utgaşyp gidýär. Türkmen gelin-gyzlarynyň el hünärleri bilen bedew atlarymyzy bezeýişleri, at üstündäki milli oýunlar hakda reňkli suratlaryň üsti bilen täsirli gürrüň berilýär.
Bu ajaýyp neşir Gahryman Arkadagymyzyň parasatly ýolbaşçylygynda behişdi bedewlerimiziň şan-şöhratynyň bütin dünýä dolanýandygynyň nobatdaky beýanydyr. Majulun Halkara ahalteke atçylyk kompaniýasynyň baş dolandyryjysy Frank Gu bilen söhbetdeş bolanymyzda, şeýle gürrüň berdi:
— Ahalteke atlary bu gün bütin dünýäde bolşy ýaly, Hytaýda hem uly meşhurlyga eýedir. Bizdäki ahalteke atçylyk parkynyň tutýan meýdany 538 gektar meýdana deňdir. Bu ýerde ahalteke atlarynyň arassa ganlylygyny saklamak bilen baglanyşykly ylmy-barlaglar alnyp barylýar. Biziň atçylyk kompaniýamyz 2011-nji ýylyň 22-nji aprelinden bäri Halkara ahalteke atçylyk assosiasiýasynyň hem agzasydyr. Biz muňa guwanýarys. Kompaniýamyz tarapyndan ahalteke bedewlerine bagyşlanyp taýýarlanylan neşiri baýramçylyga sowgat getirdik.
Türkmenistanyň çuňňur hormatlanylýan Prezidenti bu atlara şeýle uly sarpa goýýar, çäksiz söýgi bilen garaýar. Şu günki serginiň hem ylmy maslahatyň geçirilmegi türkmen halkynyň öz bedewlerine bolan söýgüsiniň aýdyň subutnamasydyr. Şeýle sergileriň geçirilýändigi hem-de oňa gatnaşmaga döredilen mümkinçilik üçin olary gurnaýjylara köp sagbolsun aýdýarys.


text:
Türkmeniň silkme telpegi toýlarymyzyň ýaraşygy Ak telpek ýaşuly neslimiziň buýsançly başyna gelşik berse, ýaş ýigitleriň görk-görmegini artdyrýar. Adam eli bilen eýlenip, ýumşadylyp, arassalanyp, ýüzi gyrlyp biçime taýýarlanan derleri eliňe alsaň, onuň ýumşaklygy, ýakymlylygy, berkligi mese mälim duýulýar. Eýlenen derleriniň ýumşak düşek hökmünde törleri bezeýändigi, içmekdir çäkmenleriň, petekdir dolaklaryň hem uly höwes bilen satyn alynýandygy aýratyn bellärliklidir. Ýörite ülňüler arkaly, dürli ölçeglerde biçilen derileri göze gelüwli tikmek hem aýratyn başarnygy talap edýär. Telpekleriň gelşikli bolmagy üçin onuň tikiminiň ýerine düşmegi zerurdyr. Toýdyr-tomaşalarda başy ak telpekli ýaşlaryň türkmeniň bagtyýarlygyny dabaralandyryp, şowhunly oýnaýan tanslarynyň özüne çekijiligini artdyrýan, milli buýsanjymyz bolan telpekler ýaşuly nesillerimiziň hormat goýup gelýän baş gabydyr. Mukaddesliklere bolan sarpa biziň halkymyzyň gursagyna edebilik guýlandyr. Hut şunuň üçin hem başy silkme telpekli türkmen gojalary her bir şäheriň, obanyň, syrgynyň, öýüň-toýuň, kalbyň bezegleridir. Türkmen telpegini geýen adam diňe owadan, gelşikli bolmak bilen çäklenmän, ol juda köp borjy öz üstüne alýar. Ýagny türkmen telpegini geýeniňden soň, oňa mynasyp bolmaly. Munuň özi mert, halal, gaýduwsyz, bir sözli, geçirimli, paýhasly, namys-arly, adalatly, wepaly, belent ruhly diýmekdir.
Milli lybasymyz - SILKME TELPEGI
Köneler, Ashykaydynpir tarapyndan 8 months agoTeswir ýazmak üçin Içeri gir→


text:
Türkmenistanyň prezidenti Gurbanguly Berdimuhamedow 2018-nji ýylda geçiren ilkinji iş maslahatynyň dowamynda onlarça resmini etrap häkimi, etrap häkiminiň orunbasarlary wezipesine belledi. Bu kadr çalyşmalary Türkmenistanda dollaryň “gara bazar” nyrhynyň on manada ýeten, bazarlarda azyk önümleriniň yzygiderli gymmatlaýan şertlerinde bolup geçýär.
Ýerli synçylar prezident Berdimuhamedowyň täze ýyly derhal kadr çalyşmakdan başlamagyny ýurtdaky ykdysady ýagdaý bilen baglanyşdyrýarlar. Bosgunlykda döredilen Respublika partiýasynyň başlygy Nurmuhammet Hanamowyň Wenadan telefon arakly beren interwiýusynda aýtmagyna görä, türkmen prezidenti kadrlary şeýle köpçülikleýin diňe halky köşeşdirmek üçin çalyşdy.
Hanamowyň pikirine görä, Berdimuhamedow gönüläp aýtmasa-da, emele gelen ýagdaýa, durmuşyň gymmatlamagyna işden aýrylan emeldarlar günäkär diýmekçi bolýar.
Döwlet baştutany geçen ýyl oba hojalyk pudagynyň ýolbaşçylaryny yzygiderli tankyt etdi, bu ugra gözegçilik edýän wise-premýeri täzeledi, bugdaý planynyň doldurylmandygyny, galan pagtanyň haýal ýygylýandygyny aýdyp, iki welaýatyň häkimini täzeledi.
Şeýle-de, prezident geçen ýyl import edilýän önümleriň öwezini tutýan önümleri öndürmek, eksport edilýän önümleri köpeltmek talabyny yzygiderli gaýtalady, emma önüm öndürijileriň iş şertleri öňküligine galdy we Azatlyk radiosy bilen söhbetdeş bolýan daýhanlar özleriniň "el-aýaklarynyň baglydygyny" aýdýarlar.
Türkmen metbugatynyň tassyklamagyna görä, täze işe bellenen ýolbaşçylar “öňlerinde duran wezipeleri üstünlikli ýerine ýetirmek ugrunda ähli bilimlerini we güýçlerini gaýgyrmajakdyklaryna ynandyrdylar”.
Emma synçylar, şol sanda oppozisioner Hanamow täze bellenen emeldarlaryň ýagdaýy üýtgedip biljekdigine ynanmaýar we Türkmenistanyň ykdysadyýetinde emele gelen ýagdaýa işden aýrylan emeldarlaryň däl-de, eýsem sistemanyň, ozaly bilen hem prezidentiň günäkärdigini aýdýar.
“Türkmenistanyň Hronikasy” neşiriniň redaktory Farid Tuhbatullin hem täze bellenen kadrlaryň ýagdaýy üýtgedip bilejegine şübheli garaýar. Hukuk goraýjynyň pikiriçe, kadrlaryň şeýle köpçülikleýin işden boşadylmagynyň we işe bellenmeginiň özi hem sistemanyň işlemeýändigini görkezýär.
Tuhbatullin Azatlyk radiosy bilen söhbetdeşlikde Türkmenistandaky kadrlary saýlap almagyň sowet sistemasyndaky ýalňyşlyklardan uç alýandygyny, ýagny ozal professionallara derek bolşewik ideallaryna wepaly adamlar saýlanan bolsa, indi prezidente wepaly adamlaryň saýlanýandygyny, bu ýagdaýda işiň ýöremeýändigini aýdýar.
Ikinji tarapdan, Tuhbatulliniň pikirine görä, Türkmenistanda gowy kadrlar hem işläp bilmeýär.
“Olaryň hiç bir hakyky ygtyýarlygy ýok, hakyky täsir ediş guraly ýok. Meniň düşünişimçe, olaryň iş orunlarynda birazajygam bolsa erkin hereket etmegine mümkinçilik berýän kanunlar, kararlar hem ýok” diýip, hukuk goraýjy aýdýar.
Şol bir wagtda, öňki prezident Nyýazow döwründe-de, Berdimuhamedow häkimiýet başyna geçeli bäri hem, işden aýrylýan resmiler, häkim bolsun ýa ministr, tapawudy ýok, ýurtda dowam edýän kemçiliklere esasy günäkär adamlar edilip görkezilmäge çalşyrlýar diýip, Tuhbatullin Azatlyk radiosyna aýtdy.


text:
Gözegçiler Siriýanyň aňsatlyk bilen baryp bolmaýan bir şäherine ynsanperwer kömeklerini alyp barýan kerweni harby uçarlaryň bombalandygyny aýdýarlar. Siriýanyň harbylary hem atyşyklary bes etmek üçin bellenen bir hepde möhletiň tamamlanandygyny aýtdylar.
Birleşen Milletler Guramasy kerweniň 19-nji sentýabrda bombalanandygyny tassyklady. Ýöne bu hüjümi haýsy tarapa degişli uçarlaryň amala aşyrandygy barada anyk maglumat ýok. Siriýaly aktiwistleriň aýtmagyna görä, hüjümde azyndan 12 adam ölüpdir.
Siriýanyň adam hukuklary boýunça synçy topary hüjümleri amala aşyran uçarlar ýa Siriýanyňky ýa-da Orsýetiňki diýýär. Bu toparyň aýtmagyna görä, atyşyklary bes etmek möhleti tamamlanaly bäri Alepponyň özüne we töweregine 35 gezek howadan zarba urlupdyr.
Amerikan hökümetiniň resmileri konwoýa hüjüm edilendigini tassyklap, bu işi atyşyklary bes etmek ylalaşygyna urlan çynlakaý zarba diýip atlandyrdylar.
Siriýanň barbylar 19-nji sentýabrda çykarylan beýannamada atyşyklary bes etmek möhletiniň tamamlanadygyny yglan edip, "ýaragly terrorçy toparlaryň" ony öwran-öwran bozandygyny aýtdylar.
Beýannamada bu toparlar atyşyklaryň kesilmeginden öz güýçlerini toplamak we ýaraglanmak üçin peýdalanyp, hökümetiň kontrollygyndaky etraplara hüjüm edenlikde aýyplanýar.
Waşingtonda Döwlet departmentiniň sözçüsi Jon Kirbi Orsýeti Siriýanyň beýanatyny aýdyňlaşdyrmaga çagyrdy. Moskwa bir ýyl mundan ozal başlanan howa kampaniýasy bilen Siriýanyň hökümetini güýçlendirmäge synanyşýar.
Kirbi 19-njy sentýabrda beren beýanatynda: "Biz [prezident Başar al-Assada] täsir etmegi dowam etdirmekleri üçin orsýetli kärdeşlelerimiz bilen pikir alşarys" diýdi.
"Siriýanyň habrylaryna degişli beýanatlaryň bardygyny görýäris. Ýöne biziň ylalaşanymyz orslar. Siriýa režiminiň razylygyny almaly hem şolar. Şol sebäpden biz Orsýetiň öz tutumyny aýdyňlaşdyrmagyna garaşýarys".
Birleşen Milletler Guramasynyň sözçüsi Stephane Dujarriç bu gurama we Siriýanyň arab Gyzyl ýarymaý jemgyýetine degişli 31 ýük maşynynyň 18-ine zarba urlandygyny bildirdi.
Konwoý aşylmasy kyn Urm al-Kubradaky 78 müň adama ynsanperwer kömeklerini alyp barýarka bombalanypdyr.
Bu Orsýet 2015-njj ýylyň sentýabrynda urşa goşulaly bäri Waşington bilen Moskwanyň ylalaşmagy netijesinde atyşyklaryň ikinji gezek bes edilmegidir.
Ýöne başlangyçda söweşler ep-esli azalsa-da, zorlukly hereketler soňky günlerde artyp ugrady. Iberilen kömekleriň köpüsini ýetmeli ýerine ýetirip bolmady.
Ýaňy hepdäniň ahyrynda Birleşen Ştatlaryň ýolbaşçylygyndaky ýaranlygyň söweş uçarlarynyň Siriýanyň goşunyna degişli onlarça esgeri öldürmegi hem atyşyklary bes etmek ylalaşygyna zyýan ýetirdi.
Waşington bu hüjümiň ýalňyşlyk bilen bolandygyny aýdýar.


text:
Geçen hepde Türkmenistanyň daşary işler ministriniň orunbasary Serdar Berdimuhamedowyň ýolbaşçylygynda ýurduň wekiliýeti Nýu-Ýorka sapar edip, Birleşen Milletler Guramasynyň (BMG) ştab-kwartirasynda Durnukly ösüş maksatnamalaryny durmuşa geçirmegiň çäklerinde geçirilen maslahatlara gatnaşdy. Şeýle-de, DIM-iň orunbasary BMG-niň baş-sekretary Antoniu Guterriş bilen duşuşdy, hem-de TOPH-yň tanyşdyryş dabarasyna gatnaşdy. Bu barada Türkmenistanyň Daşary işler ministrliginiň resmi websaýty habar berýär.
17-nji iýulda Serdar Berdimuhamedow Nýu Ýorkda BMG-niň Baş Sekretarynyň ykdysady we sosial meseleleri boýunça orunbasary bilen duşuşdy. Ol 18-nji iýulda “Türkmenistan-Owganystan-Pakistan-Hindistan (TOPH) gaz geçirijisi: hemmeler üçin ygtybarly, durnukly we häzirki zaman energiýasynyň elýeterliligni üpjün etmekde täze energetika Beýik Ýüpek ýoly” atly tanyşdyryş dabarasyna gatnaşdy. Türkmeni wekiliýetiniň ýolbaşçysy 19-njy iýulda BMG-niň baş sekretary Antoniu Guterriş bilen duşuşdy.
DIM-iň websaýtynda aýdylmagyna görä, Serdar Berdimuhamedow 18-nji iýulda Durnukly ösüş boýunça Ýokary derejeli syýasy forumda çykyş edip, Durnukly ösüş maksatnamalaryny durmuşa geçirmegiň ýerli aýratynlyklaryna degip geçipdir, şol sanda Türkmenistanyň milli ösüş strategiýasynyň agzalýan ählumumy programmalara kybap getirilýändigini öňe sürüpdir. Türkmenistanyň wekiliýeti BMG-de geçiren duşuşyklarynda ýurduň şäher hem-de oba ýerlerinde agaç oturtmak boýunça alnyp barylýan işler barada, şeýle-de ýurtda “Araly halas etmek boýunça alnyp barylýandygy” aýdylýan, ýöne ýerli synçylaryň aýtmagyna görä, iş ýüzünde bitirilýän alamatlary göze ilmeýän daşky gurşaw meseleleri hakda söhbet açypdyr.
Birleşen Milletler Guramasy dünýäde garyplygyň soňuna çykmak, açlygy ýok etmek, gender deňligi, howany aýamak we şuňa meňzeş 17 ugur boýunça Durnukly ösüşiň ählumumy maksatnamalaryny kabul etdi.
19-njy iýulda BMG-niň Nýu-Ýorldaky edara binasynda Türkmenistanyň BMG-däki Hemişelik wekilhanasy Owganystanyň, Pakistanyň hem-de Hindistanyň Hemişelik wekilhanalary bilen bilelikde TOPH-yň tanyşdyryş dabarasyny geçirdi. Bu çärä Türkmenistanyň Daşary işler ministriniň orunbasary Serdar Berdimuhamedowyň ýolbaşçylygynda Türkmenistanyň wekiliýeti, Türkmenistanyň, Hindistanyň, Owganystanyň Hemişelik wekilleri, Pakistanyň Hemişelik wekiliniň orunbasary, BMG-nyň Türkmenistandaky Hemişelik utgaşdyryjysy, BMG-nyň Ösüş Maksatnamasynyň Türkmenistandaky utgaşdyryjysy Ýe.Panowa, «TAPI Pipeline Çompany Limited» Baş direktory M.Amanow, ÝB-niň, BMG-nyň ÖM-niň wekilleri, BMG-nyň ýanyndaky agza-ýurtlaryň wekilleri gatnaşdylar diýip, Türkmenistanyň DIM-i habar berýär.
Türkmenistanyň BMG-däki Hemişelik wekilhanasynyň başlygy Aksoltan Ataýewa tanyşdyryş dabarasynda eden çykyşynda TOPH taslamasyny energetikanyň täze Beýik Ýüpek ýoluna deňäpdir.
Türkmenistanyň prezidenti Gurbanguly Berdimuhamedowyň ýeke-täk ogly, hem-de ýurduň daşary işler ministriniň orunbasary 36 ýaşly Serdar Berdimuhamedow 2016-njy ýyldan bäri ýurduň syýasy sahnasynda has işjeň rol oýnap başlady. Ýaş Berdimuhamedow şu ýylyň mart aýynda ikinji gezek ýurduň mejlisine deputatlyga saýlandy, yzýany Türkmenistanyň daşary işler ministriniň orunbasary wezipesine bellendi. Ol daşary ýurtly ýokary derejeli resmileri bilen birnäçe gepleşikleri alyp bardy, möhüm regional sammitlere prezident kakasynyň deregine Türkmenistana wekilçilik etdi.
Soňky döwür Serdar Berdimuhamedow özüniň prezident kakasy bilen ýurduň mediasynda-da has köp peýda bolup başlady. Türkmen telewideniýesinde Berdimuhamedowlar ataly-ogul atda gezelenç edýär, sport ulagyny täzeden gurnap bejerýär.
Synçylar Serdar Berdimuhamedowyň ýurduň syýasy durmuşyna aktiw aralaşdyrylmagyna mirasdüşerligiň alamatlary hökmünde baha berýärler.
Ýatladyp geçsek, Serdar Berdimuhamedow 2018-nji ýylyň 4 – 5-nji iýulynda Ženewa sapar eden türkmen wekiliýetine-de ýolbaşçylyk edip, ol ýerde halkara guramalaryň ýokary derejeli resmileri bilen duşuşyk geçiripdi.


text:
Kanadanyň premýer-ministri Justin Trudeau Birleşen Ştatlara goýberilmedik bosgunlaryň Kanada gelip biljekdiklerini aýtdy.
"Yzarlanmadan, terrordan we uruşdan gaçýanlar, kanadalylar sizi dini ynançlaryňyza garaman garşy alar. Dürlilik biziň güýjümiz. Kanada hoş geldiňiz" diýip, Trudeau 28-nji ýanwarda twitterde ABŞ-nyň prezidenti Donald Trampyň käbir musulman ýurtlaryndan bosgun kabul etmegi wagtlaýyn togtatmagyna reaksiýa bildirip aýtdy.
Premýer-ministriň edarasy onuň Tramp bilen Kanadanyň bosgun syýasatynyň üstünligi barada gürleşmegi planlaşdyrýandygyny habar berdi.
Kanada Siriýadan häzirki konfliktden gaçan 40 müň töweregi bosguny kabul etdi.


text:
Berkarar döwletiň bagtyýarlyk döwrüniň ýaş nesilleriniň soňky jaň dabarasy her ýylyň maý aýynyň 25-inde ajaýyp şäherimiz Aşgabat şäheriniň güni bilen bile bellenilýär. “Türkmenistan-Beýik Ýüpek ýolunyň ýüregi” diýlip yglan edilen ýylda şu mynasyp at bilen geçiriljek soňky jaň dabarasy uly baýramçylyk hökmünde ähli bilim ojaklarynda dabaralanýar.
Ynha-da, iň soňky jaň ýaňlanýar. Bu jaň diňe bir ýaşlary däl, eýsem, ene-atalary-da, mugallymlary-da tolgundyrýan pursat. Bu jaňyň ýaňy her bir ýüregi sarsdyrýar. Sebäbi bu pursata arzuw eýläp ýetdik. Bu ýaşlygyň iň ajaýyp döwri, ähli bäşlikleriň jemlenýän döwri. Bu dabaradan soň, her bir ýaş ýetginjek özbaşdak durmuş ýoluna gadam basmaly. Şu pursatdan başlap, ýaşlaryň öňünde täze bir özbaşdak durmuş gapysy açylýar. Berkarar döwletiň bagtyýarlyk döwründe biziň ýurdumyz gülläp ösýär. Şu günden beýläk özbaşdak durmuş ýoluna gadam basýan ýaşlar bolsa, ýurdumyzy ösüşlerden-ösüşlere alyp gitjek ýaşlar bolmalydyr. Bu şeýle hem bolar. Sebäbi ýaşlar mekdepde çuňňur bilim hem-de terbiýe aldylar, geljekde giň dünýägaraýyşly, çuňňur gözýetimli, zähmetsöýer, watansöýüji, ruhubelent, ilhalar adamlar bolup ýetişmelidirler. Ýaşlarymyzyň şeýle adamlar bolup ýetişmekleri üçin ýurdumyzda ähli mümkinçilikler bar. Häzirki zaman ýokary okuw jaýlary, önümçilik edaralary ýaşlara garaşýar. Ýurdumyzyň ýagty geljegi şu günki bilim ojagyndan uçurym bolup barýan ýaşlara bagly. Gadyrly ýaşlar, siziň ak mekdepden başlan durmuş ýoluňyza şu soňky jaň dabarasy ykbal sahypalarynyň zeri bolup ýazylsyn! Soňky jaň dabaraňyz gutly bolsun!
Suratlaryň çeşmesi: turkmenistan.gov.tm
Bagtyýar geljege ýagty ýol
Berkarar döwletiň bagtyýarlyk döwrüniň ýaş nesilleriniň soňky jaň dabarasy her ýylyň maý aýynyň 25-inde ajaýyp şäherimiz Aşgabat şäheriniň güni bilen bile bellenilýär. “Türkmenistan-Beýik Ýüpek ýolunyň ýüregi” diýlip yglan edilen ýylda şu mynasyp at bilen geçiriljek soňky jaň dabarasy uly baýramçylyk hökmünde ähli bilim ojaklarynda dabaralanýar.


text:
Azerbaýjan taryhy
XVI-XVIII asyrlarda[üýtget | edit source]
Azerbaýjan Sefewiler döwründe Osmanly-sefewi urşy Sefewi türkmenleriň hökümdarlygyny XVI asyryň ahyrlarynda Ysmaýyl I (1501-1524) esaslandyrýar. 1500-1501-nji ýylda Sefewiler Şirwan şasy Farruh Ýasaryň goşunyny derbi- dagyn edip Semahy we Bakuwy eýeleýärler. Soňra bolsa günorta tarap Nahiçewana süýşýärler. Bu ýerde 1501-nji ýylda Ysmaýyl Akgoýunly döwletiniň esasy güýjüni ýeňlişe sezewar edýär. Ol şol ýylyň ahyrynda dabaraly ýagdaýda Töwrize girýär. Şol ýerde şa täjini geýmek bilen özüni Azerbaýjanyň şasy diýip yglan edýär. Ysmaýyl şa döwletiň paýtagty edip Töwriz şäherini saýlaýar. XVI asyryň başlarynda Merkezi Aziýada Temirler döwletini ýykan Muhammet Şeýbany han (1500-1510) güýçli döwlet gurup, Sefewiler döwletiniň garşysyna durýar. 1510-nji ýylda Ysmaýyl şa Şeýbany hany ýeňip, Horasany Şeýbanylaryň elinden alýar. Sefewileriň günbatara süýşmegi bolsa Osmanly döwleti tarapyndan güýçli garşylyga sezewar bolýar. Şeýlelikde, 1514-nji ýylda Çaldyran düzlüginde gazaply söweş bolup, söweşde Ysmaýyl I goşuny soltan Selim I goşunyndan ýeňilýär. Şol söweşden soň, ysmaýyl şa uly söweşlere gatnaşmandyr we 1524-nji ýylda 35 ýaşynda tarpa-taýyn aradan çykypdyr. Tagta Ysmaýylyň ogly Tahmasp I (1524-1576) çykypdyr. Tutuş XVI asyryň dowamynda Osmanly döwleti Azerbaýjany basyp almak meýlinden el üzmändir. Osmanly hökümdary soltan Süleýman Azerbaýjanyň üstüne dört gezek (1534, 1535, 1548, 1554) ýöriş edipdir. Söweşiň gidişinde osman goşunlary Töwriz şäherini basyp alýarlar we rehimsizlik bilen talaýarlar. Urşuň netijesinde 1555-nji ýylda Amasýa şäherinde iki döwlet arasynda ýaraşyk şertnamasyna gol çekilýär. Şertnama boýunça Gündogar Ermenistan, Gündogar Gürjüstan we Azerbaýjan Sefewiler döwletiniň düzüminde galýar. Osmanly döwletiniň Azerbaýjany basyp alyp, Kaspiý deňziniň kenarlaryna çykmak meýli başa barmaýar. 1576-njy ýylda Tahmasp I ölenden soň, onuň ogullarynyň tagt ugrundaky özara dawalary başlanýar. Ýokary gatlak wekilleriniň goldamagynda tagta Ysmaýyl II (1576-1577) çykýar. Emma ol ýyl ýarym geçensoň dildüwşülip öldürilýär. Sefewiler döwletiniň içki agzalalygyndan Osman soltany Myrat III peýdalanypdyr. 1578-nji ýylda ýüz müň adamdan ybarat osman goşuny Zakawkazýa çozýar. Netijede, on iki ýyla çeken uruş başlanýar. Basyp alyjylar Şemahy, Derbendi we Şirwany alýarlar. Şol bir wagtda Osmanlylary goldap Sefewileriň üstüne Krym hanlygy hem çozuş edýär. Sefewiler bir wagtyň özünde hem Osmanly döwletiniň hem Krym hanlygynyň garşysyna göreşmeli bolupdyr. Osman soltany Myrat III uly ýitgiler çekip, tutuş Zakawkaziýany şeýle hem Azerbaýjany basyp alypdyr. 1590-njy ýylda Stambul şertnamasy boýunça Sefewiler döwletiniň patyşasy Abbas I (1587-1629) Azerbaýjanyň günorta-gündogar böleginden galanyny Osman döwletine bermäge razy bolýar. Osman döwletiniň Azerbaýjany basyp almagy XVII asyryň başlaryna çenli dowam edipdir. Azerbaýjanyň territoriýasyndan Osman goşunlaryny çykarmak maksady bilen Abbas I birnäçe reformalary geçirýär. Ol Azerbaýjanyň tertip-düzgünli goşunyny döredýär. Merkezi häkimiýeti berkidýär. 1598-nji ýylda Sefewiler döwletiniň paýtagtyny Kazwinden Eýranyň Yspyhan şäherine geçirýär. Abbasylaryň döwründe döwlet dili azerbaýjan dili bolupdyr. 1607-nji ýylda Abbas I Osmanly döwletinden tutuş Azerbaýjany, şeýle hem Ermenistanyň we Gürjistanyň bir bölegini yzyna almagy başarýar. Osman-sefewi urşy ara wagt salnyp, tä 1639-njy ýyla çenli dowam edýär. Urşuň netijesi Sefewiler döwletiniň ýeňşi bilen gutarýar.
Azerbaýjan XIX-XX asyryň başlarynda[üýtget | edit source]
XIX asyryň birinji ýarymynda azerbaýjan-rus gatnaşyklary Türkmençaý şertnamasy Demirgazyk Azerbaýjanyň Russiýa birikdirilmegi we onuň netijeleri
XVIII we XIX asyrlaryň sepgidinde hem Azerbaýjanyň halkara ýagdaýy çylşyrymly bolmagynda galypdyr. Eýran we Türkiýe Zakawlazýany basyp almak syýasatyndan entek el çekmändir. Patyşa Russiýasy hem Zakawkazýany, şol sanda Azerbaýjany basyp almaga ymtylypdyr. Şu hili şertlerde Azerbaýjanyň ýönekeý ilaty, şeýle hem feodal gatlagyň daşdan görüji dolandyryjy topary Russiýa döwletine birikmegiň tarapdary bolupdyrlar. Patyşa Russiýasy Azerbaýjan meselesinde kolonial syýasatyny ýöredýärdi. Emma muňa garamazdan Azerbaýjanyň Russiýa birikdirilmegi onuň üçin ähmiýetli bolupdyr. 1800-nji ýylda Talyş hanlygy, Kuba hanlygy we Garabag hanlygy Russiýanyň howandarlygyny kabul edýärlerler. 1801-nji ýylda Gruziýanyň Russiýa birikmegi baradaky manifest täzeden dikeldilýär. Netijede, Azerbaýjanyň şol wagtlar Gruziýanyň düzüminde bolan Gazak we Şamşadil soltanlyklary hem Russiýa birikdirilýär. 1804-nji ýylyň başlarynda rus goşunlary Genje hanlygyny eýeleýärler. 1805-nji ýylda bolsa Garabag, Şeki, Şirwan hanlyklarynyň hökümdarlary özleriniň Russiýa birikdirilmegi baradaky şertnama gol çekýärler. 1806-njy ýylda Kuba we Bakuw, 1809-njy ýylda bolsa Talyş hanlygy Russiýa döwletine birikdirilýär. Şeýlelik bilen, 1809-njy ýyla çenli Demirgazyk Azerbeýjanyň ähli territoriýasy diýen ýaly parahatçylykly ýol bilen Russiýa birikdirilýar. Zakawkazýanyň Russiýa birikdirilmegi Eýranyň, Türkiýänyň şeýle hem Angliýanyň we Fransiýanyň Russiýa bolan gapma-garşylygynyň has ýitileşmegine getiripdir. 1804-nji ýylda Eýran, 1806-njy ýylda bolsa Türkiýe Russiýanyň garşysyna urşa başlaýarlar. Bu uruşda Zakawkazýanyň halklary, Russiýanyň tarapynda durupdyrlar. Uruş Russiýanyň ýeňmegi bilen tamamlanýar. 1813-nji ýylyň 12-nji oktýabrynda Gülüstan ýaraşyk şertnamasyna gol çekilýär. Parahatçylyk şertnama laýyklykda Eýran Demirgazyk Azerbaýjanyň Nahiçewandan galan ähli hanlyklaryň Russiýa birikdirilmegini ykrar edýär. Emma Demirgazyk Azerbaýjanyň Russiýa birikdirilmegi Eýrany we Angliýany kanagatlandyrmandyr. Netijede, Angliýa tarapyndan meçew berlen Eýran 1826-njy ýene-de Russiýanyň garşysyna täzeden urşa başlaýar. Urşa Türkiýe hem goşulýar. Urşuň gidişinde ýerli ilat yzygiderli ýagdaýda rus goşunyna kömek beripdurupdyrlar. Şamhoryň we Genjäniň eteginde Eýranyň goşuny derbi-dagyn edilýär. Rus goşunlary eýran goşunyny Araks derýasynyň aňrysyna çenli gysyp çykaryp, Günorta Azerbaýjanyň territoriýasyna girýärler we Töwriz, Ardabil we beýleki şäherleri eýeleýärler. Günorta Azerbaýjanyň ilaty rus goşunlaryny gyzgyn garşylapdyrlar. Eýran parahatçylyk soramaga mejbur bolupdyr. 1828-nji ýylyň 10-njy fewralynda Töwriz şäheriniň golaýyndaky Türkmençaý obasynda Eýran bilen Russiýanyň arasynda parahatçylyk şertnamasyna gol çekilýär. Şertnama laýyklykda Eýran Demirgazyk Azerbaýjandan el çekýär we ol ýerleriň Nahiçewan bilen birlikde Russiýa birikdirilmegini ykrar edýär. Günorta Azerbaýjan bolsa Eýranyň düzüminde galdyrylýar. Zakawkazýanyň, şeýle hem Demirgazyk Azerbaýjanyň Russiýa birikdirilmegini Türkiýe hem ykrar edýär. Şeýlelikde, XIX asyryň başlarynda Demirgazyk we Günorta Azerbaýjan taryhy ösüşiň dürli ýoly bilen gitmeli bolupdyrlar. Demirgazyk Azerbaýjanyň Russiýa birikdirilmegi azerbaýjan halkynyň taryhy ykbalynda uly progressiw rol oýnapdyr. Azerbaýjan halkynyň durmuş-ykdysady, syýasy we medeni ösüşiniň mundan beýlekki ýoluny kesgitläpdir. Halk daşarky duşmanlaryň yzygiderli talaňçylykly çozuşlaryndan halas bolup asuda ýaşap başlapdyrlar. Patyşa hökümetiniň düzümine birikdirilmeginiň ilkinji ýyllaryndan başlap, hanlyk düzgüni ýatyrylypdyr. Azerbaýjan welaýatlara-prowinsiýalara bölnüp, onuň başynda patyşa ofiserleri (serkerdeleri)-komendantlar goýlupdyr. Olar harby-okrug ýolbaşçylaryna, harby-okrug ýolbaşçylary bolsa öz gezeginde Kawkazyň baş serkerdebaşysyna tabyn bolupdyrlar. Komendantlar giň ygtyýarlyklardan peýdalanypdyrlar. Garabagda we Nuhda welaýat, Bakuw, Kuba we Genje şäherlerinde şäher sudlary döredilipdir. Komendantlaryň eden-etdikleri, salynýan salgytlar ilatyň arasynda nägilelikleri döredipdir. Bu bolsa daýhanlaryň we şäher garyplarynyň topalaňlaryna getiripdir. Şeýle gozgalaňlar 1831-nji ýylda Talyşda, 1837-nji ýylda Kubada, 1838-nji we 1849-njy ýyllarda Şekide we beýleki ýerlerde bolup geçipdir. Kähalatlarda ýerli han-begler bu gozgalaňlary öz peýdalaryna ulanjak bolupdyrlar. Emma bu gozgalaňlar diňe bir rus kolonizatorlarynyň garşysyna däl-de eýsem baý-feodallaryň garşysyna hem gönükdirilipdir. 1840-njy ýylda patyşa hökümeti Azerbaýjanda öz möwrütini geçiren, Komendant dolandyrylyşyny üýtgedip, onuň ýerine sud-administratiw düzgüni girizýär. 1840-njy ýylyň reformasy boýunça Zakawkazýanyň territoriýasy paýtagty Tbilisi şäheri bolan Gruzin-Imeret guberniýasyna we paýtagty Şemah şäheri bolan Kaspiý oblastyna bölünipdir. Azerbaýjanyň guberniýasynyň bir bölegi Gruzin-Imeret guberniýasyna degişli bolupdyr. Emma territoriýasynyň esasy bölegi Kaspiý oblastyna degişli bolup, oňa Şemah, Nuh, Zenkoran, Bakuw, Kuba we Derbent uýezdleri giripdir. 1846-njy ýylda Kaspiý oblastynyň ýerine Şemah guberniýasy döredilýär. 1859-njy ýylda güýçli ýer titremegi sebäpli Şemahyň weýarn bolmagy guberniýanyň merkeziniň Bakuwa geçirilmegine getirýär. Netijede, geberniýanyň ady hem üýtgedilip Bakuw guberniýasyna öwrülýär. 1868-nji ýylda Azerbaýjanyň territoriýasynda ikinji guberniýa-Ýelizawetpol guberniýasy döredilýär. Patyşa hökümeti Azerbaýjany Russiýa birikdiren ilkinji günlerinden başlap, ýerli feodallara we dindarlara daýanyp başlaýar. Ýerleriň uly bölegi patyşa hökümetiniň we ýerli han-begleriň elinde jemlenipdir. Emma patyşa hökümetiniň alyp baran kolonial syýasatyna garamazdan, Azerbaýjanyň Russiýa birikdirilmegi ol ýerlerde oba hojalygyň, hünärmentçiligiň we söwdanyň ösmegine itergi beripdir. Ýüpekçilik çalt depgin bilen ösüp, Russiýa äkidilýän ýüpegiň mukdary hem artypdyr. Oba hojalygynda haryt önümçiligi giňelipdir, haryt-pul gatnaşygy mundan beýläkde ösüpdir. Azerbaýjanyň şäherlerinde we obalarynda demirden ýasalýan önümleriň, dürli gurallaryň, mis gap-çanaklaryň, dokmaçylyk, küýzegärçilik önümleriniň önümçiligi giňelipdir. Halyçylyk giňden ösüpdir. Azerbaýjan halylary ýurduň daşynda hem uly meşhurlyga eýe bolupdyr. XIX asyryň 20-nji ýyllarynda Azerbaýjanda manufaktura görnüşindäki kärhanalar hem peýda bolup başlapdyr.
Azerbaýjanyň sosial-ykdysady ýagdaýy XIX asyryň ikinji ýarymynda Azerbaýjanyň ösüşinde täze döwür başlanýar. Bu döwürde Russiýada başlanan sosial-ykdysady üýtgeşmeler Azerbaýjana-da öz täsirini ýetiripdir. Russiýada krepostnoýçylyk hukugynyň ýatyrylmagy kapitalistik gatnaşyklaryň ösmegine itergi beripdir. Russiýanyň ýüpek mata senagatynyň ýüpegi talap edip başlamagy Azerbaýjanda ýüpek egirme-dokma fabriginiň döremegine getiripdir. 60-njy ýyllaryň başynda Hanabatda moskwaly senagatçylar Alekseý we doganlar Woroninler 432 stanokly 500 orunlyk ýüpek egirme-dokma fabrigini gurýarlar. 1865-nji ýylda Kadabek mis erediji zawod işe girizilip, onda 200 işçi işläpdir. 1859-njy ýylda rus telekeçileri tarapyndan Surahanda nebiti gaýtadan işleýän iri zawod gurulýar. Bu zawoddan başga-da Apşeronda onlarça nebit senagaty kärhanalary işläpdirler. Obalarda kapitalistik gatnaşyklar haýal ösüpdir. Russiýada krepostnoýçylyk hukugy ýatyrylandan 10 ýyl geçensoň 1870-nji ýylda Azerbaýjanda daýhan reformasy geçirilipdir. Bu reforma daýhanlaryň feodallara garaşlylygynyň soňuna çykman, tersine, feodallaryň daýhanlary mundan beýläkde ezmegine mümkünçilik döredipdir. Daýhanlar reformadan soň hem ýer eýeleriniň peýdasyna dürli borçlary ýerine ýetirmeli bolupdyrlar. Olar tölegleri pul ýa-da azyk görnüşinde töläpdirler. Suwarymly ýerler we öri meýdanlar ýene-de han-begleriň ellerinde galypdyr. Azerbaýjanda daýhan reformasy hemme ýerde geçirilmändir. Ol diňe beglik ýerlerinde ýaşaýanlara degişli bolup, galan ýerlerede geçirilmändir. Daýhanlaryň 70 %-ni öz içine alýan döwlet ýerlerinde ýaşaýan daýhanlara degişli bolmandyr. Bulara garamazdan Azerbaýjanda geçirilen daýhan reformasy belli bir derejede oba kapitalizmiň ösüşine itergi beripdir. Daýhanlaryň azat bolmagy şäherlerde ösýän senagaty üpjün etjek işçi armiýasynyň rezerwini döredipdir. Olar ýuwaş-ýuwaşdan işçi kadrlarynyň üstüni doldurypdyrlar. Deýhanlar reformasy ýurtda haryt gatnaşyklarynyň kapitalistik-haryt gatnaşyklarynyň peýda bolmagyna hem getiripdir. Azerbaýjanda ykdysadyýetiň we pul-haryt gatnaşyklarynyň ösmeginde 1883-nji ýylda Bakuwy Tiblisi şäheri bilen birleşdiren Zakaspiý demir ýolunyň bakuw böleginiň gurluşygy we Kaspi deňiz gämi gatnawy uly orny eýeläpdir. Azerbaýjanyň Russiýa döwleti bilen söwda gatnaşygy giňelip başlapdyr. Rus telekeçileriniň azerbaýjan çig malyna bolan islegi has artyp başlaýar. 80-nji ýyllaryň ahyrlarynda dörän pagta senagaty Azerbaýjanyň oba hojalygynyň esasy pudagy hökmünde mundan beýläk ösüp başlapdyr. Pagta senagatynyň ösmegine birinji nobatda rus pagta senagatynyň oňa bolan islegi şert döredipdir. Netijede bolsa, Azerbaýjanyň uýezdlerinde senagatyň täze pudagy bolan pagta arassalaýan zawodlaryň peýda bolmagyna getiripdir. Azerbaýjanyň oba hojalygynda buýan köküni almak, temmäkiçilik, üzümdarçylyk, bagbançylyk ýaly pudaklary uly ösüşlere eýe bolup, olar Russiýanyň bazarlary bilen ýakyn gatnaşykda bolupdyrlar. Emma bulara garamazdan, Azerbaýjanyň obalarynda feodal gatnaşyklaryň saklanmagy ol ýerlerde kapitalizmiň ösüşini bökdäpdir. Ýerleriň öňküsi ýaly döwletiň, pomeşikleriň we han-begleriň elinde saklanmagy daýhanlarda nägileligi artdyrypdyr. Bu bolsa öz gezeginde daýhanlaryň ýerli hen-begleriň we rus kolonizatorlaryň garşysyna göreşe galmagyna getiripdir. Ýaraglanan daýhanlaryň uly bolmadyk toparlarynyň han-begleriň we patyşa çinownikleriniň üstüne çozuş edip, olaryň ellerinden zatlaryny alyp garyplara paýlan wagtlary hem az bolmandyr. Bu daýhanlaryň özboluşly çykyşy bolup, halk arasynda olara gaçaklar diýip at beripdirler. Şeýle otrýadlaryň biri Zangerur we Nahiçewan uýezdlerinde hereket edip, oňa belli gaçak Nabi ýolbaşçylyk edipdir. Ol birnäçe ýyllap ezijileriň garşysyna göreş alyp barypdyr. Umuman alanymyňda, XIX asyryň ikinji ýarymynda Azerbaýjanyň obalarynda kapitalistik gatnaşyklar haýal we köp kynçylyklar bilen ösüpdir. Hemme ýerlerinde bir meňzeş ösmändir. Senagatda esasan hem nebit senagatynda ösüş bildiripdir. Bu ösüş ilkinji nobatda rus senagatynyň ýangyja bolan islegi bilen bagly bolupdyr. Nebit senagatyna XIX asyryň II ýarymyndan başlalp ýerli rus maýadarlary bilen birlikde daşary ýurt maýadarlary hem aralaşyp başlapdyrlar. 1885-nji ýylda Baku guberniýasyndan 489 mln. put nebit alnypdyr. Doganlar Nobeliň firmasy 1879-njy ýylda 3 mln. manat maýa goýan bolsa, 11 ýyldan soň, ol 15 mln. manada baryp ýetipdir. Nebiti gaýtadan işleýän zawodlaryň sany ýyl geçdigiçe artyp başlapdyr. 1890-njy ýylda Bakuwda şeýle zawodlaryň 148-si işläpdir. Bakuwyň nebiti Ýewropa, Aziýa, 1886-njy ýylda Hindistana, soňra bolsa Hytaýa çenli baryp ýetipdir. Bakuwyň nebit senagatynyň güýçli ösmegi onuň Kawkazda iri senagat merkezine öwrülmegine getiripdir. Senagatyň ösmegi bilen onuň ilaty hem ösüpdir. 1897-nji ýylda onuň ilaty 113.904 adama ýetipdir. Azerbaýjanyň beýleki şäherlerinde hem senagatyň dürli görnüşleri bilen bilelikde ilat sany hem artypdyr. Kuba şäheriniň ilaty 18 müň, Şemahyňky 23 müň, Nuhuňky 26 müň, Şuşuňky 26 müň, Ýelizawetpoluňky 34 müň adama baryp ýetipdir. Netijede, Azerbaýjanyň ilatynyň sosial gurluşynda hem üýtgeşmeler bolup geçýär. Ýurtda täze buržuaz we proletar synplary döreýär. Azerbaýjanda buržuaz synpy köp milletiň ruslaryň, azerbaýjanlaryň, ermenileriň we beýleki milletleriň wekilleri hökmünde kemala gelipdir. Buržuaz synpy bilen bilelikde ýene-de bir synp proletariat synpy hem peýda bolýar. Azerbaýjanda proletariat synpynyň kemala gelmeginde obalardaky ýersizleşen daýhanlar esasy rol oýnapdyrlar. Olar iş gözläp şäherlere gidip proletariatlara öwrülipdirler. Işçiler synpynyň kemala gelmeginiň ýene-de bir çeşmesi Günorta Azerbaýjandan iş gözläp gelýän talaban daýhanlardy. Bakuwda senagatyň güýçli ösmegi köp mukdarda işçi güýjini talap edýärdi. Bu bolsa öz gezeginde Bakuwda köpmilletli işçi synpynyň döremegine şert döredipdir.
Azerbaýjan SSR-niň döredilmegi[üýtget | edit source]
1919-njy ýylyň maý aýynda Azerbaýjanyň kommunistleri “Garşsyz Sowet Azerbaýjany ugrunda“ diýen şygary öňe sürýärler. Bu şygar astynda kommunistler işçileri we daýhanlary, tutuş progressiw pikirli adamlary Azerbaýjan Sowet Respublikasyny döretmek ugrundaky göreşe çagyrypdyrlar. Bu çagyryşa jogap edip diňe bir işçiler däl-de, eýsem daýhanlar hem köpçülikleýin guramaçylykly çykyş edip başlapdyrlar. 1919-nji ýylda Azerbaýjanyň ähli uýezdlerinde daýhanlar bilen pomeşikleriň arasynda ýaragly çaknyşyklar bolup geçýär. Genje, Gazak, Şuş, Gökçaý we Lenkoran uýezdlerinde ýaragly gozgalaň has giň gerime eýe bolupdyr. Genje uýezdiniň Gyzyl-Gajylyly obasynda Meşady Kadyryň ýolbaşçylygynda bolup geçen daýhanlar gozgalaňy pomeşiklere uly howyp salypdyr. Ýene-de bir daýhanlaryň ýaragly otrýady Gazak uýezdiniň Ýokary-Aýyply we beýleki obalarynda hereket edipdir. Bu ýerde 1919–njy ýylyň güýz aýynda Gyzyl gwardiýanyň daýhanlar otrýadlary döredilipdir Garabagda, Şamsadil we Gazak yýezdlerinde azerbaýjan we ermeni daýhanlary birleşip, musawat we daşnak häkimetiniň garşysyna çykyş edipdirler. Musawatçylaryň yaragly güýçlerniň garşysyna Geranboý-Ahmetli obasynda Gatyr Mamedin ýolbaşçylygyndaky daýhanlar otrýady duýdansyz göreş alyp barypdyrlar. Gatyr Mamediň we Meşady Kadyryň daýhanlar otrýady dowlet edaralarnyň, hanlaryň, begleriň we pomeşikleriň üstüne çozuş edip, olaryň ýerlerini we mallaryny daýhanlara paýlap beripdirler. Musawatçylara 1919–njy ýylyň sentýabr aýynda Gatyr Mamedi wagşylarça öldürmek başardan hem bolsa, tutuşlugyna daýhanlar hereketiniň öňini almak başartmandyr. Rewolýusion wakalaryň içinde Lenkoran uýezdiniň zähmetkeşlerniň Sowet häkimýeti ugryndaky göreşi has tapawutlanypdyr. 1919–njy ýylyň 25–nji aprelinde işçileriň, daýhanlaryň we rewolýusion esgerleriň ýaragly otrýadlary tarapyndan reaksion ofiserleri ýesir alýarlar we Lenkoran uýezd uprawasyny (iş dolandyryjysyny) agdarýarlar. Häkimýet Rewolýusion Komitetiň eline geçýär. Rewolýusion hereketden gorkan musawaçylar we reaksiýon toparlar tutha – tutlugy we terrorçylykly hereketi güýçlendiripdiler. Sowet häkimiýeti ugrundaky göreşde duşmanyň elinde K. Agasiew, A. Aliew, M. Aýdinbekow, F. Gubanow, B. Dadaşew, A. Katarzade, I. Kolomiýsew, M. Melikýans, M. Musawi, B. Sardarow, A. Suleýmanow we beýlekiler ýaly halkyň edermen ogullary wepat bolupdyrlar. Bu waka Azerbaýjan musawatçylarynyň halka dönükligini ýene-de bir gezek subut etdi. 1920-nji ýylyň 24-nji aprelinde Azerbaýjanyň Kommunistik (bolşewikler) Partiýasynyň Merkezi Komitetiniň (AK(b) P MK) harby tehniki kommisiýasy ähli raýon harby-syýasy kommisiýalaryna ýaragly gozgalaňy taýarlamak boýunça göreşiň instruksiýasyny iberýär. 1920-nji ýylyň 27-nji aprelinde Bakuwda gozgalaň turýar. Azerbaýjanyň gozgalaň eden zähmetkeşlerine 11-nji Gyzyl Goşun kömege gelipdir. Azerbaýjan kommunistleri musawatçylar parlamentine ultimatum berip, Bakuwyň esasy punktlaryny eýeläpdirler. Netijede, şol gün musawatçylar parlamenti häkimiýetiň Azerbaýjanyň rewolýusion kommitetiniň eline geçýändigi baradaky karara gol çekýär. Şeýlelikde, 1920-nji ýylyň 27-nji aprelinden 28-nji apreline geçilen gije musawatçylar hökümeti agdarylýar we Azerbaýjanda Sowet häkimiýeti ýeňýär. Azerbaýjan Sowet Sosialistik Respublikasy jar edilýär. Wagtlaýyn rewolýusion Kommitet döredilip, onuň düzümüne N. Narimanow (başlyk), A. Aliýew, D. Buniatzade, M. Guseýnow, A. Garaýew, G. Musabekow we G. Sultanow giripdirler. Azerbaýjan Sowet Sosialistik rewolýusiýasy yglan edilýär. 1920-nji ýylyň 28-nji aprelinde bolsa, Azerbaýjan Rewolýusion Kommiteti N. Narimanowyň ýolbaşçylygynda Halk Komissarlar Sowetiniň ilkinji düzümini tassyklaýar. 1921-nji ýylyň 6-njy maýynda Bakuwda Azerbaýjan SSR-niň Sowetleriniň I gurultaýy bolup, onda Azerbaýjanyň ilkinji Konstitusiýasy kabul edilýär. Konstitusiýanyň kabul edilmegi Azerbaýjan halkynyň syýasy ösüşinde uly taryhy ähmiýete eýe bolupdyr. Gurultaýda ýokary döwlet organlary Azerbeýjan Merkezi Ispolnitel Komiteti (AzMIK) we Halk Komissarlar Soweti saýlanypdyr. HKS-yň başlyklygyna N. Narimanow, AzMIK-nyň başlyklygyna M. Gajyýew saýlanypdyr.


text:
Ildeşlerimiz Remezan Baýramyna garaşýarkan. Bir birine baýram gutlaglaryny ibermäne taýýarlyk görüp ýörkäler. Şol gutlaglaryny ýazjak we beýlekiler bilen paýlaşyp biljek iň aktiw sosial saýty Teswirler ýapylandygyny yglan etdi.
Türkmen Internetiniň sosial şahamçasyndaky iň uly we abraýly söze eýe bolan platforma mundan beýle diňe arhiw görnüşinde durjak. Teswirler ýaly öň hem uly abraýa eýe bolan, ýöne soňlugy bilen ýapylan ýa-da öňküsi ýaly işläp bilmeýän saýtlar hem bar. Herkimiň öz sebäbi bolandyr, elbette Agajanyň hem sebäpleri bardyr.
Indi tagt eýesiz galdy. Soňky 2 ýyl sosiallyga öwrenişen türkmenistanly ulanyjylar özlerine laýyk platforma gözlegine düşdiler. Meň şahsy pikirimçe ýakyn gelejekde orta birnäçe saýt çykmakçy. Her biri hem Teswirlerden gaýdan ulanyjylary özlerine çekmekçi bolarlar. Sebäbi Teswirleriň gurujysy bolan “agajanh” lakamy bilen tanalýan agza elindäki ähli arhiwi oňarjak saýt tapylsa berip biljekdigini belläp geçipdi.
Bize, ýönekeý ulanyjylara, garaşmak we täze çykjak proýektlere baha beräýmek galýar. Belki şeýlelik bilen Internette türkmen saýtlaryň sanawy hem köpeler, täze tejribeler ediniler.
p.s.
Agajanyň Teswirleri ýapandan soňky ilkinji reportažyny maňa bermegi kabul etti. Ýakynda reportažy şul ýerden paýlaşmaky.


text:
Putin FOX TV kanalyna interwýu berdi
Russiýa Federasiýasynyň Prezidenti Wladimir Putin Amerikanyň FOX TV kanalyna beren interwýusynda ABŞ-niň Prezidenti Donald Tramp bilen geçiren duşuşygy bilen baglanşykly beýanat berdi
Russiýa Federasiýasynyň Prezidenti Wladimir Putin beren beýanatynda ýadro ýaraglarynyň sanyny azaltmak bilen bagly 2010-njy ýylda gol çekişilen START şertnamasynyň möhlediniň 2021-nji ýylda doljakdygyny ýatladyp: “Biz bu möhledi uzaltmaga taýýardyrys, Prezident Trampa muny aýtdym” diýdi.
Putin ilki bilen käbir mesleler boýunça ylalaşyk gazanylmagyň gerekdigini belläp: “ABŞ-niň ylalaşygynyň düzgünlerini doly berjaý etmeýändigini pikir edýärin. Emma muňa hünärmenler karar berer” diýip nygtady.
Wladimir Putin ABŞ-de Russiýa bilen bagly geçirýän toparyň rus razwedka gullugyndan 12 resmini ABŞ-de 2016-njy ýylda geçirilen Prezident saýlawlarynyň netijesine täsir ýetirmek bilen aýyplamadynyň hem üstünde durup geçdi.
Putin: “Mesele ABŞ-de ýurdyň içindäki syýasy göreşiň, syýasy oýunlaryň bir bölegi. Şol sebäpli bu mesele bilen hiç hili gyzyklanamok. Bu ýagdaýyň iki ýurdyň arasyndaky gatnaşyklary ýesir almagyna rugsat bermeli däldiris” diýdi.
Ozalky rus içaly Sergeý Skripalyň zäherlenmegi bilen baglanşykly Britaniýanyň günäkärtlenmelerine hem jogap beren Putin: “Bular esassyz günäkärlemeler. Britaniýanyň içerki meseleleri sebäpli orta atylan bolup biler” diýdi.


text:
Aragatnaşyk ulgamyny kämilleşdirmek Türkmenistanyň durmuş-ykdysady ösüşiniň ileri tutulýan ugurlarynyň biridir. Häzirki wagtda aragatnaşyk we telekomunikasiýalar ulgamynyň kärhanalaryna ýokary tehnologiýalar we häzirki zaman ylmynyň öňdebaryjy gazananlary işjeň ornaşdyrylýar.
TMCELL ulgam, hormatly Prezidentimiziň ýakyndan ýardam bermegi bilen, «Huawei», «Nokia», «Siemens», «Eastwind» ýaly daşary ýurt kompaniýalary bilen hyzmatdaşlykda bolup, öýjükli aragatnaşygyň barha artýan ygtybarly we elýeterli talaplaryna laýyk getirildi.
«Altyn asyr» ýapyk görnüşli paýdarlar jemgyýetiniň kärhanalarynyň hünärmenleri hyzmatlaryň hilini gowulandyrmak, şeýle-de, hyzmatlar üçin nyrhlaryň elýeterli bolmagy barada yzygiderli aladalar edýärler. Muňa işi girizilýän täze nyrhnamalar, «Türkmentelekom» Döwlet elektrik aragatnaşyk kompaniýasy bilen, bilelikde «Ylham» çeperçilik - seýilgäh toplumynda, «Aşgabat» medeni-dynç alyş seýilgähinde, «Ýimpaş» söwda merkezinde Wi-Fi arkaly ulanyjylara internet hyzmatynyň elýeterli edilmegi aýdyň mysaldyr.
Türkmenistanda soňky ýyllarda halkara sport ýaryşlary yzygiderli geçirilip başlandy. Öňümizde bolsa uly bäsleşik, has takygy, Aziada — 2017. TMCELL V Aziýa oýunlary geçirilende içki ulanyş üçin esasy stansiýalar bolan ABS ulgamy «mini» we «maksi» kysymly esasy stansiýalary ulanmagy meýilleşdirýär.
Hormatly Prezidentimiziň başlangyjy bilen her ýyl geçirilýän «Türkmentel-2015» atly IX Halkara sergisi 16-18-nji sentýabrda sergi köşgünde geçirilýär. Bu sergide aragatnaşyk ulgamy boýunça iň döwrebap enjamlar görkeziler.Habarlar→


text:
Bilim ýarmarkalary – bu Amerikanyň Birleşen Ştatlarynda halkara ýokary bilimi almagy ýaýratmak maksady bilen Türkmenistanda her ýylda geçirilýän çärelerdir. Bu çäreleriň esasy maksady ABŞ-da bakalawr, magistr we beýleki derejeleri almak üçin döredilen mümkinçiliklere we programmalara jemgyýetde gyzyklanma döretmegine gönükdirilendir.
Bilim ýarmarkalar her ýylda ABŞ-nyň Bilim we maslahat beriş merkezi (EAC), Halkara bilim baradaky Amerikan geňeşi we Amerikanyň Birleşen Ştatlarynyň Ilçihanasy bilen özära hyzmatdaşlyk etmekleri bilen geçirilýär.
Amerikanyň ýüzlerçe uniwersitetleri Türkmenistandaky dalaşgärlere özlerini tanyşdyrmak üçin mahabatlandyryjy broşuralary, kitapçalary, flaýerleri we kataloglary iberýärler.
Şeýle hem, ABŞ-daky uniwersitetlerini we kolejlerini tanyşdyrmak we öz ýokary okuw jaýlaryna anketalary hem-de resminamalary tabşyrmagyň tertibini ara alyp maslahatlaşmak üçin, Türkmenistana Halkara kabul ediş toparynyň wekilleri gelýärler.